open-index/open-wikipedia-markdown huggingface dataset:
ಪ್ರಜ್ಞಾಶೂನ್ಯತೆ

**ಪ್ರಜ್ಞಾಶೂನ್ಯತೆ** (**ಮೂರ್ಛೆ ಹೋಗುವುದು**) ಎಂದರೆ ಪ್ರಜ್ಞೆ ತಪ್ಪುವುದು ಮತ್ತು ಸ್ನಾಯುಶಕ್ತಿಯನ್ನು ಕಳೆದುಕೊಳ್ಳುವುದು. ಇದರ ಲಕ್ಷಣಗಳೆಂದರೆ ಕ್ಷಿಪ್ರ ಆರಂಭ, ಲಘು ಅವಧಿವರೆಗೆ ಇರುವುದು, ಮತ್ತು ಸಹಜ ಚೇತರಿಕೆ. ಸಾಮಾನ್ಯವಾಗಿ ಕಡಿಮೆ ರಕ್ತದೊತ್ತಡದ ಕಾರಣದಿಂದ ಮೆದುಳಿಗೆ ರಕ್ತದ ಹರಿವು ಕಡಿಮೆಯಾಗುವುದರಿಂದ ಇದು ಉಂಟಾಗುತ್ತದೆ. ಮೂರ್ಛೆ ಹೋಗುವ ಮೊದಲು ಕೆಲವೊಮ್ಮೆ ತಲೆಸುತ್ತು, ಬೆವರುವಿಕೆ, ಬಿಳಿಚಿಕೊಂಡ ಚರ್ಮ, ಮಂಕಾದ ದೃಷ್ಟಿ, ವಾಕರಿಕೆ, ವಾಂತಿ, ಅಥವಾ ಉಷ್ಣವೆನಿಸುವಂತಹ ಲಕ್ಷಣಗಳು ಇರುತ್ತವೆ. ಪ್ರಜ್ಞಾಶೂನ್ಯತೆಯನ್ನು ಸ್ನಾಯು ಸೆಳೆತದ ಲಘು ಅನುಭವದೊಂದಿಗೆ ಕೂಡ ಸಂಬಂಧಿಸಬಹುದು.

## ಉಲ್ಲೇಖಗಳು 

## ಬಾಹ್ಯ ಸಂಪರ್ಕಗಳು 
* 
* 2004 European Society of Cardiology Guidelines on Management (Diagnosis and Treatment) of Syncope
* 2017 American College of Cardiology Guideline
* Tilt table test
* The San Francisco syncope rule 

ವರ್ಗ:ಲಕ್ಷಣಗಳು ಮತ್ತು ಚಿಹ್ನೆಗಳು
ಕಿಶೋರಿ ಬಲ್ಲಾಳ್

**ಕಿಶೋರಿ ಬಲ್ಲಾಳ್**,  ಒಬ್ಬ ಭಾರತೀಯ ಅಭಿನೇತ್ರಿ. ಕನ್ನಡ ಹಾಗೂ ಹಿಂದಿ ಚಲನಚಿತ್ರಗಳಲ್ಲಿ ಮಹತ್ವದ ಭೂಮಿಕೆಯನ್ನು ನಿಭಾಯಿಸಿದ್ದಾರೆ. ಮೂಲತಃ ರಂಗಭೂಮಿ ಕಲಾವಿದೆಯಾಗಿದ್ದ ಕಿಶೋರಿ ಬಲ್ಲಾಳ್ ಅವರು, ಸಿನಿಮಾ, ಜಾಹೀರಾತುಗಳಲ್ಲಿ ಅಭಿನಯಿಸಿದ್ದರು.

## ಜೀವನ & ಕುಟುಂಬ
**ಕಿಶೋರಿ**ಯವರು    ದಕ್ಷಿಣ ಕನ್ನಡದ ಮಂಗಳೂರಿನಲ್ಲಿ ಜನಿಸಿದರು. ಮುಂದೆ ೧೯೫೦ ರಲ್ಲಿ ಭರತನಾಟ್ಯ ಕಲಾವಿದ ರಂಗಕರ್ಮಿ ಶ್ರೀಪತಿ ಬಲ್ಲಾಳರ ಜೊತೆ ಮದುವೆಯಾದರು. ಅವರ ಪತಿ, ಖ್ಯಾತ ರಂಗನಿರ್ದೇಶಕ, ಅಭಿನೇತ ಹಾಗೂ ರಂಗಕರ್ಮಿ, ಶ್ರೀಪತಿ ಬಲ್ಲಾಳ ರೆಂದು ಮುಂಬಯಿ ರಂಗಭೂಮಿಯಲ್ಲಿ ದೊಡ್ಡ ಹೆಸರುಮಾಡಿದ್ದಾರೆ. ಸತಿ-ಪತಿಯರಿಬ್ಬರೂ ಹಲವಾರು ನಾಟಕಗಳಲ್ಲಿ ಪಾತ್ರವಹಿಸಿ ಮುಂಬಯಿ ರಂಗಭೂಮಿಗೆ ಪರಿಚಿತರಾಗಿದ್ದಾರೆ. ಈ ದಂಪತಿಗಳ ಮಗ ಕೆಲವು ವರ್ಷಗಳ ಹಿಂದೆ ಚಿಕ್ಕವಯಸ್ಸಿನಲ್ಲೇ ನಿಧನಹೊಂದಿದನು. ಆತನ ಪತ್ನಿ, ಅಹಲ್ಯ ಬಲ್ಲಾಳ್ ಸಹಿತ ಒಬ್ಬ ಯಶಸ್ವಿ ಅಭಿನೇತ್ರಿ. ಮುಂಬಯಿ ಕನ್ನಡ ರಂಗಭೂಮಿಯ ಪರಿಚಾರಕಿಯಾಗಿ ಅತ್ಯುತ್ತಮ ಕೆಲಸಗಳನ್ನು ನಿರ್ವಹಿಸುತ್ತಿದ್ದಾರೆ.

## ನಟನೆ
ಡಾ.ಶಿವರಾಮ ಕಾರಂತ್, ಹಾಗೂ ಖ್ಯಾತ ಕವಿ,ಕಾದಂಬರಿಕಾರ, ವ್ಯಾಸರಾಯ ಬಲ್ಲಾಳರ ಮೇಲ್ವಿಚಾರಣೆಯಲ್ಲಿ ತರಪೇತಿ ಗಳಿಸಿದರು. ಮುಂಬಯಿನಗರದ ದುರ್ಗಾಖೋಟೆ ಜಾಹಿರಾತು ಕಂಪೆನಿಯಲ್ಲಿ ಕೆಲಸಮಾಡುವ ಅವಕಾಶ ಪ್ರಾಪ್ತವಾಯಿತು. ಕನ್ನಡ ಹಾಗೂ ಮರಾಠಿ ರಂಗಭೂಮಿಯ ಹಲವಾರು ನಾಟಕಗಳಲ್ಲಿ ಅಭಿನಯಿಸಿದರು. ೧೯೭೦ ರಲ್ಲಿ ಎ ಜೊ ಹೈ ಜಿಂದಗಿ ಎಂಬ ಹಾಸ್ಯಪ್ರಧಾನವಾದ ಹಿಂದಿ ಚಲನಚಿತ್ರದಲ್ಲಿ ಅಭಿನಯಿಸಿ ಹೆಸರುವಾಸಿಯಾದರು.

## ಕನ್ನಡ ಚಲನಚಿತ್ರರಂಗದಲ್ಲಿ ಪಾದಾರ್ಪಣೆ
೧೯೬೦ ರಲ್ಲಿ **ಕಿಶೋರಿ ಬಲ್ಲಾಳರು,** 'ಇವಳೆಂಥ ಹೆಂಡತಿ', ಎನ್ನುವ ಚಿತ್ರದಿಂದ ಕನ್ನಡ ಚಿತ್ರರಂಗಕ್ಕೆ ಪಾದಾರ್ಪಣೆಮಾಡಿದರು. ತಮ್ಮ ೧೫ ವರ್ಷಗಳ ಚಲನ ಚಿತ್ರ ಜೀವನದಲ್ಲಿ ಹೆಸರಾಂತ ನಿರ್ದೇಶಕರು, ಮತ್ತು ನಟರ ಜೊತೆಗೆ ಕೆಲಸಮಾಡಿದರು. ಚಲನಚಿತ್ರದ ಹೆಸರಾಂತ ಅಭಿನೇತ ಶಾರುಖ್ ಖಾನ್ (ಹಿಂದಿ ನಟ) ರ ತಾಯಿಯಾಗಿ **ಸ್ವದೇಸ್**, ಎಂಬ ಚಿತ್ರದಲ್ಲಿ ಮಾಡಿದ ಅಭಿನಯ ಅಪಾರ ಜನಪ್ರಿಯತೆಯನ್ನು ಗಳಿಸಿತು. ೨೦೧೬ ರಲ್ಲಿ ನಿರ್ಮಿಸಿದ 'ಮಹಾವೀರ', 'ಮಚಿದೇವ', ಮತ್ತು 'ಆಸ್ತ್ರಾ' ಪ್ರಮುಖ ಚಿತ್ರಗಳು. ಕಿರುತೆರೆ ಧಾರಾವಾಹಿಗಳಲ್ಲಿ ಅತಿ ಹೆಚ್ಚು ದಿನ ನಡೆದ **ಅಮೃತವರ್ಷಿಣಿ** ಎಂಬ ಅತಿದೊಡ್ಡ ಕಿರುತೆರೆ ಧಾರಾವಾಹಿಯಲ್ಲಿ ಮಾಡಿದ ಅಭಿನಯಕ್ಕೆ ಅಪಾರ ಮನ್ನಣೆ ಪ್ರಾಪ್ತವಾಯಿತು.

## ಕಿಶೋರಿ ಬಲ್ಲಾಳರ ಚಿತ್ರಗಳು
# ೨೦೧೬ ಕಾಹಿ ಕಾಹಿ (ಆಜ್ಜಿಯಾಗಿ)
# ೨೦೧೬ ಆಸ್ರಾ,
# ೨೦೧೬ ನಾನಿ (ಕಿಶೋರಿ ಬಲ್ಲಾಳ್ ಆಗಿ)
# ೨೦೧೫ ರಿಂಗ್ ರೋಡ್ ಗ್ರಾಂಡ್ ಮದರ್ (ಕಿಶೋರಿ ಬಲ್ಲಾಳ್ ಆಗಿ)
# ೨೦೧೫ 'ಕ್ಯಾರಿ ಆನ್ ಮರಾಠ' (ಕಿಶೋರಿ ಬಲ್ಲಾಳ್ ಆಗಿ)
# ೨೦೧೫ 'ಬಾಂಬೆ ಮಿಠಾಯಿ' (ಕಿಶೋರಿ ಬಲ್ಲಾಳ್ ಆಗಿ)
# ೨೦೧೪ 'ಆಕ್ರಮಣ', 
# ೨೦೧೩ 'ಗಲಾಟೆ',
# ೨೦೧೨ 'ಐಯ್ಯಾ' (ಸೂರ್ಯನ ಮದರ್ ಆಗಿ)
# ೨೦೧೨ ಬಂಗಾರದ ಕುರಲ್ 
# ೨೦೧೧ ಕೆಂಪೆಗೌಡ ಕಾವ್ಯಾಸ್ ಗ್ರಾಂಡ್ ಮದರ್(ಕಿಶೋರಿ ಬಲ್ಲಾಳ್ ಆಗಿ)
# ೨೦೦೯ ಕ್ವಿಕ್ ಗನ್ ಮುರುಗನ್ ಎಸ್.ಜಿ.ಮುರುಗನ್  
# ೨೦೦೮ ಅಕ್ಕ-ತಂಗಿ (ಕಿಶೋರಿ ಬಲ್ಲಾಳ್ ಆಗಿ)
# ೨೦೦೫ ನಮ್ಮಣ್ಣ (ಕಿಶೋರಿ ಬಲ್ಲಾಳ್ ಆಗಿ)
# ೨೦೦೪ ಸ್ವದೇಸ್ (ಕಾವೇರಮ್ಮನ ಪಾತ್ರ)
# ೨೦೦೩ ಈಖುಷಿ (ಕಿಶೋರಿ ಬಲ್ಲಾಳ್ ಆಗಿ)
# ೨೦೦೩ 'ಏಕ್ ಅಲಗ್ ಮೌಸಮ್' 
# ೨೦೦೦ 'ಸ್ಪರ್ಶ'   
# ೧೯೮೯ 'ಗೈರ್ ಕಾನೂನಿ' (ಕಿಶೋರಿ ಬಲ್ಲಾಳ್ ಆಗಿ)

## ಪ್ರಶಸ್ತಿಗಳು
# ೧೯೮೪ ರಲ್ಲಿ ಕನ್ನಡ ರಾಜ್ಯೋತ್ಸವ ಪ್ರಶಸ್ತಿ,
# ಕರ್ನಾಟಕ ನಾಟಕ ಅಕಾಡೆಮಿ ಪ್ರಶಸ್ತಿ, ಪ್ರಶಸ್ತಿ,
# ೨೦೦೫ ರಲ್ಲಿ 'ಸ್ವದೇಸ್' ಚಲನ ಚಿತ್ರದಲ್ಲಿ ಅತ್ಯುತ್ತಮ ಪೋಷಕ ನಟಿ ಪಾತ್ರನಿರ್ವಹಿಸಿದ್ದಕ್ಕೆ IIFA (International Indian Film Academy Awards) ಪ್ರಶಸ್ತಿ,

## ನಿಧನ
ಕಿಶೋರಿ ಬಲ್ಲಾಳರು ೧೮ ಫೆಬ್ರವರಿ, ೨೦೨೦ ರಂದು ಮಂಗಳವಾರ ಬೆಂಗಳೂರಿನ ಸೇವಾಕ್ಷೇತ್ರ ಆಸ್ಪತ್ರೆಯಲ್ಲಿ ಕೊನೆಯುಸಿರೆಳೆದರು.

## ಉಲ್ಲೇಖಗಳು

## ಬಾಹ್ಯ ಸಂಪರ್ಕಗಳು
# Top 50 Memorable Bollywood Characters: Kaveri Amma from Swades, Sept, 24, 2014, Rahul desai 

ವರ್ಗ:ಮುಂಬಯಿ ಕನ್ನಡಿಗರು
ವರ್ಗ:೨೦೨೦ ನಿಧನ
ವರ್ಗ:ನಟಿಯರು
ವರ್ಗ:ರಂಗಭೂಮಿ ಕಲಾವಿದರು
ಮುಖಭಾವ

thumb|358x358px|ಭಿನ್ನ ಮುಖಭಾವಗಳು
**ಮುಖಭಾವ**ವು (**ಮುಖಚರ್ಯೆ**) ಮುಖದ ಚರ್ಮದ ಕೆಳಗಿನ ಸ್ನಾಯುಗಳ ಒಂದು ಅಥವಾ ಹೆಚ್ಚು ಚಲನೆಗಳು ಅಥವಾ ಸ್ಥಿತಿಗಳು. ವಿವಾದಾತ್ಮಕ ಸಿದ್ಧಾಂತಗಳ ಒಂದು ಸಮೂಹದ ಪ್ರಕಾರ, ಈ ಚಲನೆಗಳು ವೀಕ್ಷಕರಿಗೆ ಒಬ್ಬ ವ್ಯಕ್ತಿಯ ಭಾವನಾತ್ಮಕ ಸ್ಥಿತಿಯನ್ನು ತಿಳಿಸುತ್ತವೆ. ಮುಖಭಾವಗಳು ಮಾತಿಲ್ಲದ ಸಂವಹನದ ಒಂದು ರೂಪವಾಗಿವೆ. ಇವು ಮನುಷ್ಯರ ನಡುವೆ ಸಾಮಾಜಿಕ ಮಾಹಿತಿಯನ್ನು ತಿಳಿಸುವ ಮುಖ್ಯ ಸಾಧನವಾಗಿವೆ, ಆದರೆ ಇವು ಬಹುತೇಕ ಇತರ ಸಸ್ತನಿಗಳು ಹಾಗೂ ಕೆಲವು ಇತರ ಪ್ರಾಣಿ ಪ್ರಜಾತಿಗಳಲ್ಲಿ ಕೂಡ ಇರುತ್ತವೆ.

ಮಾನವರು ಒಂದು ಮುಖಭಾವವನ್ನು ಸ್ವಯಂಪ್ರೇರಿತವಾಗಿ ಅಥವಾ ಅನೈಚ್ಛಿಕವಾಗಿ ಅಳವಡಿಸಿಕೊಳ್ಳಬಲ್ಲರು, ಮತ್ತು ಆ ಭಾವವನ್ನು ನಿಯಂತ್ರಿಸುವುದಕ್ಕೆ ಹೊಣೆಯಾಗಿರುವ ನರ ಕಾರ್ಯವಿಧಾನಗಳು ಪ್ರತಿ ಸಂದರ್ಭದಲ್ಲಿ ಬದಲಾಗುತ್ತವೆ. ಸ್ವಇಚ್ಛೆಯ ಮುಖಭಾವಗಳು ಹಲವುವೇಳೆ ಸಾಮಾಜಿಕವಾಗಿ ನಿಯಂತ್ರಿತವಾಗಿದ್ದು ಮೆದುಳಿನಲ್ಲಿ ಹೊರಕವಚದ ಮಾರ್ಗವನ್ನು ಅನುಸರಿಸುತ್ತವೆ. ಇದಕ್ಕೆ ಪ್ರತಿಯಾಗಿ, ನಿರಿಚ್ಛಾ ಮುಖಭಾವಗಳು ಸಹಜವೆಂದು ನಂಬಲಾಗಿದೆ ಮತ್ತು ಮೆದುಳಿನಲ್ಲಿ ಹೊರಪದರದ ಕೆಳಗಿನ ಮಾರ್ಗವನ್ನು ಅನುಸರಿಸುತ್ತವೆ.

## ಉಲ್ಲೇಖಗಳು 

ವರ್ಗ:ಮುಖಭಾವಗಳು
ಮಾರವಾಡಿ

**ಮಾರವಾಡಿ** ಜನರು ರಾಜಸ್ಥಾನ ಹಾಗೂ ಹರ್ಯಾಣಾದ ಮಾರ್ವಾರ್ ಶೇಖಾವತಿ ಜೈಪುರ್ ಪ್ರದೇಶದ ಮೂಲದ ದಕ್ಷಿಣ ಏಷ್ಯಾದ ಜನಾಂಗೀಯ ಭಾಷಾ ಗುಂಪು. ಇವರ ಭಾಷೆಗೂ ಮಾರವಾಡಿ ಎಂದೇ ಹೆಸರಿದೆ. ಇದು ಇಂಡೋ - ಆರ್ಯನ್ ಭಾಷೆಗಳ ಪಾಶ್ಚಾತ್ಯ ವಲಯದ ಭಾಗವಾದ ರಾಜಸ್ಥಾನಿ ಭಾಷೆಗಳ ಆಶ್ರಯದಡಿ ಬರುತ್ತದೆ.

ಇವರು ಬಹಳ ಯಶಸ್ವಿ ವ್ಯಾಪಾರ ಸಮುದಾಯವಾಗಿದ್ದಾರೆ, ಮೊದಲು ರಜಪೂತ ರಾಜ್ಯಗಳ ಯುಗದ ಅವಧಿಯಲ್ಲಿ ಒಳನಾಡು ವ್ಯಾಪಾರಿಗಳಾಗಿ, ಮತ್ತು ನಂತರ ಕೈಗಾರಿಕಾ ಉತ್ಪಾದನೆ ಹಾಗೂ ಇತರ ವಲಯಗಳಲ್ಲಿ ಹೂಡಿಕೆದಾರರಾಗಿ ಕೂಡ. ಇಂದು, ಇವರು ದೇಶದ ಅನೇಕ ಅತಿ ದೊಡ್ಡ ಮಾಧ್ಯಮ ಗುಂಪುಗಳನ್ನು ನಿಯಂತ್ರಿಸುತ್ತಾರೆ. ಭಾರತದಾದ್ಯಂತ ಹರಡಿದ್ದರೂ, ಐತಿಹಾಸಿಕವಾಗಿ ಇವರು ಕೊಲ್ಕತ್ತ, ನಾಗ್ಪುರ ಮತ್ತು ಮಧ್ಯ ಹಾಗೂ ಪೂರ್ವ ಭಾರತದ ಒಳನಾಡುಗಳಲ್ಲಿ ಅತ್ಯಂತ ಹೆಚ್ಚು ಕೇಂದ್ರೀಕೃತವಾಗಿದ್ದಾರೆ.

ಈ ಸಮುದಾಯಗಳಲ್ಲಿ ಅತ್ಯಂತ ಪ್ರಮುಖರಾಗಿರುವರೆಂದರೆ ವರ್ಮಾ, ಖಂಡೇಲ್‍ವಾಲ್, ಮಹೇಶ್ವರಿ, ಅಗ್ರವಾಲ್, ಸೋನಿ ಮತ್ತು ಓಸ್ವಾಲ್ ಅಡ್ಡಹೆಸರಿನವರು, ಮತ್ತು ವ್ಯಾಪಾರ ಇವರ ಸಾಂಪ್ರದಾಯಿಕ ವೃತ್ತಿಯಾಗಿದೆ.

## ಉಲ್ಲೇಖಗಳು 

ವರ್ಗ:ರಾಜಸ್ಥಾನ ಮೂಲದ ಜನರು
ಮಹಜರು

**ಮಹಜರು** (**ಪಂಚನಾಮೆ**) ಎಂದರೆ ಸಾಮಾನ್ಯ ಕಾನೂನುವ್ಯಾಪ್ತಿಗಳಲ್ಲಿ ನಡೆಸಲಾಗುವ ನ್ಯಾಯಾಂಗ ವಿಚಾರಣೆ. ಇದನ್ನು ವಿಶೇಷವಾಗಿ ಒಬ್ಬ ವ್ಯಕ್ತಿಯ ಸಾವಿನ ಕಾರಣವನ್ನು ನಿರ್ಣಯಿಸಲು ನಡೆಸಲಾಗುತ್ತದೆ. ಒಬ್ಬ ನ್ಯಾಯಾಧೀಶ, ನ್ಯಾಯದರ್ಶಿ ಮಂಡಲಿ ಅಥವಾ ಸರ್ಕಾರಿ ಅಧಿಕಾರಿ ನಡೆಸುವ ಮಹಜರಿಗೆ ದುರ್ಮರಣ ವಿಚಾರಕ ಅಥವಾ ವೈದ್ಯಕೀಯ ಪರಿಶೀಲಕನು ಮಾಡುವ ಶವಪರೀಕ್ಷೆ ಅಗತ್ಯವಿರಬಹುದು ಅಥವಾ ಇರದಿರಬಹುದು. ಸಾಮಾನ್ಯವಾಗಿ, ಮರಣಗಳು ಹಠಾತ್ ಅಥವಾ ವಿವರಿಸಲಾಗದಂತಿರುವಾಗ ಮಾತ್ರ ಮಹಜರುಗಳನ್ನು ಮಾಡಲಾಗುತ್ತದೆ. ಮಹಜರನ್ನು ದುರ್ಮರಣ ವಿಚಾರಕ, ನ್ಯಾಯಾಧೀಶ, ಅಭಿಯೋಕ್ತನ ಆಜ್ಞೆಯ ಮೇರೆಗೆ, ಅಥವಾ ಕೆಲವು ನ್ಯಾಯವ್ಯಾಪ್ತಿಗಳಲ್ಲಿ, ಸಾರ್ವಜನಿಕರ ವಿಧ್ಯುಕ್ತ ವಿನಂತಿಯ ನಂತರ ಕರೆಯಲಾಗಬಹುದು. ಈ ಬಗೆಯ ಮೊಕದ್ದಮೆಯಲ್ಲಿ ನೆರವಾಗಲು ದುರ್ಮರಣ ವಿಚಾರಕನ ನ್ಯಾಯದರ್ಶಿ ಮಂಡಲಿಯನ್ನು ಒಟ್ಟುಸೇರಿಸಬಹುದು.

## ಉಲ್ಲೇಖಗಳು 

ವರ್ಗ:ಕಾನೂನು ಪದಗಳು
ಮೋಹಿನಿ

[thumb|ಮೋಹಿನಿ [ಭಸ್ಮಾಸುರ]]

**ಮೋಹಿನಿ** ಪುರಾಣಗಳಿಂದ ಹಿಡಿದು ಜನಪದ ಕಥೆಗಳವರೆಗೂ ಪ್ರಸ್ತಾವಗೊಂಡಿರುವ ಒಂದು ಸ್ತ್ರೀ ಪಾತ್ರ. ಪುರಾಣಗಳಲ್ಲಿ ಎರಡು ಪ್ರಸಂಗಗಳು ಅತ್ಯಂತ ಪ್ರಸಿದ್ಧವಾಗಿವೆ. ಒಂದು ಕಥೆಯ ಪ್ರಕಾರ ಸಮುದ್ರ ಮಥನದ ಫಲಾವಾಗಿ ಉದ್ಭವಿಸಿದ ಅಮೃತವನ್ನು ಹಂಚಿಕೊಳ್ಳುವಾಗ ಸುರಾಸುರರಿಗೆ ಜಗಳ ಅರಂಭವಾಯಿತು. ಆ ಸಂದರ್ಭದಲ್ಲಿ ಅವೃತವನ್ನೆಲ್ಲ ದೈತ್ಯರು ತೆಗೆದುಕೊಂಡು ಹೋದರು. ಆಗ ವಿಷ್ಣು ದೈತ್ಯರನ್ನು ಮರುಳುಗೊಳಿಸುವ ತಂತ್ರ ಹೂಡಬೇಕಾಗಿಬಂತು. ಆತ ಮೋಹಿನಿಯ ವೇಷ ಧರಿಸಿ ದೈತ್ಯರನ್ನು ಮೋಹದಿಂದ ವಂಚಿಸಿ ದೇವತೆಗಳಿಗೆ ಅಮೃತಪಾನ ಮಾಡಿಸಿದ. ಇನ್ನೊಂದು ಕಥೆಯ ಪ್ರಕಾರ ಭಸ್ಮಾಸುರನಿಗೆ ಶಿವಕೊಟ್ಟ ವರದಿಂದ ಶಿವನನ್ನೂ ತನ್ನನ್ನೂ ಪಾರುಮಾಡಿಕೊಳ್ಳಲು ವಿಷ್ಣು ಮೋಹಿನಿ ಅವತಾರ ಧರಿಸಬೇಕಾಯಿತು. ಭಸ್ಮಾಸುರ ಭಸ್ಮವಾದ ವಿಷಯವನ್ನು ತಿಳಿಸಲು ಮೋಹಿನಿ ರೂಪದ ವಿಷ್ಣು ಶಿವನ ಬಳಿಗೆ ಬಂದಾಗ ಸ್ತ್ರೀರೂಪಿಯಾದ ವಿಷ್ಣುವನ್ನು ಶಿವ ಮೋಹಿಸಿ ಅಲಿಂಗಿಸಿಕೊಳ್ಳಲು, ಕಾಪಾಲಿಮತದ ಭೈರವ ಹುಟ್ಟಿದನೆಂಬ ಕಥೆಯಿದೆ. (ಈ ಪೌರಾಣಿಕ ಹಿನ್ನೆಲೆಯಲ್ಲಿಯೇ ಹುಟ್ಟಿಕೊಂಡದ್ದು ಕೇರಳದ ಮೋಹಿನಿ ಅಟ್ಟಂ. ಕೇರಳದ ಪ್ರಸಿದ್ಧ ಕಲೆಗಳಲ್ಲಿ ಕಥಕ್ಕಳಿ ಪುರುಷ ಪ್ರಧಾನವಾದ ನೃತ್ಯ ಪ್ರಕಾರವಾದರೆ ಮೋಹಿನಿ ಅಟ್ಟಂ ಸ್ತ್ರೀಯರು ಮಾತ್ರ ಅಭಿನಯಸುವ ನೃತ್ಯ ಕಲೆಯಾಗಿದೆ).

ಮೋಹಿನಿ ಒಂದು ಕಾಲ್ಪನಿಕ ಪಾತ್ರವೂ ಹೌದು. ಮೋಹಿನಿ ಎಂಬ ಪದಕ್ಕೆ ವೀಕ್ಷಕನ ಮನಸ್ಸನ್ನು ಸೂರೆಗೈಯುವ ತರುಣಿ ಎಂಬ ಅರ್ಥವೂ ಇದೆ. ಜನಪದದಲ್ಲಿ ಮೋಹಿನಿಯ ಕಲ್ಪನೆ ವಿಶಿಷ್ಟ ಬಗೆಯದು. ಅತಿಯಾದ ಆಸೆಯನ್ನು ಇಟ್ಟುಕೊಂಡು ಸತ್ತ ತರುಣಿ ಅಥವಾ ಹೆಂಗಸು ತರುಣರನ್ನು ಮೋಹಿನಿಯಾಗಿ ಕಾಡುತ್ತಾಳೆ ಎಂಬ ನಂಬಿಕೆ ಜನಪದದಲ್ಲಿದೆ. ಅನೇಕ ವೇಳೆ ಮೋಹಿನಿಯನ್ನು ದೆವ್ವ ಎಂಬ ಅರ್ಥದಲ್ಲಿಯೂ ಕರೆಯುವುದುಂಟು. ಮೋಹಿನಿ ಯಾರ ಮೇಲೆ ಬೇಕಾದರೂ ಯಾವಾಗ ಬೇಕಾದರೂ ಬರಬಹುದು. ಆದರೆ ಸಾಮಾನ್ಯವಾಗಿ ತನಗೆ ಮೋಸಮಾಡಿ ವಂಚಿಸಿದವರ ಮೇಲೆ ಮೋಹಿನಿ ಬಂದು ಕಾಡುತ್ತಾಳೆ ಎಂಬ ನಂಬಿಕೆಯೇ ಹೆಚ್ಚು. ಅಂತಹ ಮೋಹಿನಿಯ ಕಾಟದಿಂದ ಪಾರಾಗಲು ಜನಪದರು ಅನೇಕ ಅಡೆತಡೆಗಳನ್ನು ಮಾಡುವುದೂ ಮಂತ್ರವಾದಿಗಳ ಮೊರೆ ಹೋಗುವುದೂ ಉಂಟು.

## ಉಲ್ಲೇಖಗಳು
* 
* 
* 
* 
* 
* 

ವರ್ಗ:ವಿಷ್ಣುವಿನ ಸ್ವರೂಪಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಘೋಟುಲ್

**ಘೋಟುಲ್**  ಎಂಬುದು ಬುಡಕಟ್ಟು ಜನಾಂಗದವರು ಕಟ್ಟುಕೊಳ್ಳುವ ಒಂದು ವಿಸ್ತಾರವಾದ ಗುಡಿಸಲು.  ಘೋಟುಲ್ ಅನ್ನು ಮಣ್ಣಿನಿಂದ ಅಥವಾ ಮರಗಳಿಂದ ಮಾಡಲಾಗುತ್ತದೆ. ಇವುಗಳನ್ನು ಗೊಂಡರು ಮತ್ತು ಮುರಿಯಾ ಪಂಗಡದವರು ವಾಸಿಸುವ ಛತ್ತೀಸ್ ಗಢ, ಮಧ್ಯಪ್ರದೇಶ, ಮಹಾರಾಷ್ಟ್ರ ಮತ್ತು ಆಂಧ್ರಪ್ರದೇಶ ರಾಜ್ಯಗಳಲ್ಲಿ ಕಾಣಬಹುದು.

ಗೊಂಡರ ಸಮುದಾಯದ ಸಮಾಜೋ ಧಾರ್ಮಿಕ ಜೀವನದ ಅವಿಭಾಜ್ಯ ಅಂಗವಾಗಿದೆ ಈ ಘೋಟುಲ್. ಗೊಂಡರ ದಂತಕಥೆಯ ಪ್ರಕಾರ ಪ್ರಪ್ರಥಮ ಘೋಟುಲ್ ಅನ್ನು ಅವರ ಆರಾಧ್ಯ ದೈವ 'ಲಿಂಗೋ' ಕಟ್ಟಿದುದು .

## ಇತಿಹಾಸ ಮತ್ತು ಕಾರ್ಯ ಚಟುವಟಿಕೆಗಳು 
ಘೋಟುಲ್ ಅಲ್ಲಿ ಒಬ್ಬ ಹಿರಿಯ ಸಂಚಾಲಕ ಇರುತ್ತಾನೆ. ಇದರ ಸದಸ್ಯರು ಅವಿವಾಹಿತ ಗಂಡು ಮತ್ತು ಹೆಣ್ಣು ಮಕ್ಕಳು. ಹೆಣ್ಣು ಮಕ್ಕಳನ್ನು ಮೋತಿಯಾರಿಯರೆಂದೂ ಗಂಡು ಮಕ್ಕಳನ್ನು ಚೆಲಿಕರರೆಂದೂ ಕರೆಯುವರು. ಇಲ್ಲಿ ಅವರಿಗೆ ಶಿಸ್ತು, ಸ್ವಚ್ಛತೆ ಮತ್ತು ಇತರೆ ಶ್ರಮದ ಕೆಲಸಗಳನ್ನು ಕಲಿಸಲಾಗುತ್ತದೆ. ತಮ್ಮ ಬಗ್ಗೆ, ತಮ್ಮ ಪಂಗಡದ ಬಗ್ಗೆ ಹೆಮ್ಮೆ ಪಡುವುದನ್ನೂ, ತಮ್ಮನ್ನು ಮತ್ತು ತಮ್ಮ ಹಿರಿಯರನ್ನೂ ಗೌರವಿಸುವದನ್ನು ಕಲಿಸಲಾಗುತ್ತದೆ. ಸಮಾಜದ ಕೆಲಸವನ್ನು ಮಾಡುವುದು ಗೌರವಯುತವಾದದ್ದೆಂದು ಹೇಳಿಕೊಡಲಾಗುತ್ತದೆ.

ಘೋಟುಲ್ ನ ಹುಡುಗರು ಮದುವೆ ಸಮಾರಂಭಗಳಿಂದ ಹಿಡಿದು ಅಂತ್ಯ ಸಂಸ್ಕಾರದವರೆಗಿನ ಎಲ್ಲಾ ಕೆಲಸ ಕಾರ್ಯಗಳಲ್ಲಿ ಸಹಾಯಕರಾಗುತ್ತಾರೆ.  ಕಥೆ ಹೇಳುವುದು,  ಶಿಕಾರಿ ಹೊರಡುವುದು, ಒಗಟು ಕೇಳುವುದೂ ಸೇರಿದಂತೆ ನಾನಾ ತರಹದ ಚಟುವಟಿಕೆಗಳನ್ನು ನಡೆಸುತ್ತಾರೆ.

ಘೋಟುಲ್ ಅಲ್ಲಿ ಹದಿ ಹರೆಯದವರು ತಮಗೆ ಇಷ್ಟವಾದ ಸಂಗಾತಿಯನ್ನು ಆಯ್ಕೆ ಮಾಡಿಕೊಳ್ಳಬಹುದು.
## ಉಲ್ಲೇಖಗಳು 
ವರ್ಗ:ಜನಾಂಗಗಳು
ಭಾಷ್ಯ

ಪ್ರಾಚೀನ ಅಥವಾ ಮಧ್ಯಯುಗದ ಭಾರತೀಯ ಸಾಹಿತ್ಯದಲ್ಲಿ, **ಭಾಷ್ಯ** ಎಂದರೆ ಯಾವುದೇ ಪ್ರಧಾನ ಅಥವಾ ದ್ವಿತೀಯಕ ಪಠ್ಯದ "ವ್ಯಾಖ್ಯೆ" ಅಥವಾ "ನಿರೂಪಣೆ". ಸಂಸ್ಕೃತ ಸಾಹಿತ್ಯದಲ್ಲಿ ಸಾಮಾನ್ಯವಾದ *ಭಾಷ್ಯ*ವು ಇತರ ಭಾರತೀಯ ಭಾಷೆಗಳಲ್ಲೂ ಕಂಡುಬರುತ್ತದೆ. ಭಾಷ್ಯಗಳು ಉಪನಿಷತ್ತುಗಳಿಂದ ಹಿಡಿದು ಹಿಂದೂ ತತ್ತ್ವಶಾಸ್ತ್ರದ ಪರಂಪರೆಗಳವರೆಗೆ, ಪ್ರಾಚೀನ ವೈದ್ಯಶಾಸ್ತ್ರದಿಂದ ಹಿಡಿದು ಸಂಗೀತದವರೆಗೆ ವಿವಿಧ ಕ್ಷೇತ್ರಗಳಲ್ಲಿ ಕಂಡುಬರುತ್ತವೆ.

ಪರಿಚಿತವಾಗಿರುವ ಅತ್ಯಂತ ಮುಂಚಿನ *ಭಾಷ್ಯ*ಗಳಲ್ಲಿ ಕ್ರಿ.ಪೂ. ೨ನೇ ಶತಮಾನದ ಪತಂಜಲಿಯ ಮಹಾಭಾಷ್ಯ, ಪ್ರಾಯಶಃ ಕ್ರಿ.ಪೂ. ೧೦೦ ಮತ್ತು ಕ್ರಿ.ಶ. ೨೦೦ ರ ನಡುವೆ ಸಂಯೋಜಿಸಲ್ಪಟ್ಟದ್ದು, ಆದರೆ ೫ನೇ ಶತಮಾನದ ನಂತರ ಅಲ್ಲ ಎಂದು ಕಾಲನಿರ್ಣಯ ಮಾಡಲಾದ ಹಿಂದೂ ಧರ್ಮದ ಮೀಮಾಂಸ ಪರಂಪರೆಯ ಶಬರ ಭಾಷ್ಯ ಸೇರಿವೆ. ವಸುಬಂಧುವಿನ ಅಭಿಧರ್ಮಕೋಶ-ಭಾಷ್ಯವು ಬೌದ್ಧ ಸಾಹಿತ್ಯದ ಭಾಷ್ಯದ ಉದಾಹರಣೆಯಾಗಿದೆ.

## ಉಲ್ಲೇಖಗಳು 

ವರ್ಗ:ಸಂಸ್ಕೃತ ಸಾಹಿತ್ಯ
ಹುಬ್ಬುಗಂಟು

**ಹುಬ್ಬುಗಂಟು** ಒಂದು ಮುಖಭಾವವಾಗಿದೆ ಮತ್ತು ಇದರಲ್ಲಿ ಹುಬ್ಬುಗಳನ್ನು ಒಟ್ಟಾಗಿ ತಂದು ಹಣೆಯನ್ನು ಸುಕ್ಕುಗಟ್ಟಿಸಲಾಗುತ್ತದೆ. ಸಾಮಾನ್ಯವಾಗಿ ಇದು ಅಸಮಾಧಾನ, ದುಃಖ ಅಥವಾ ಚಿಂತೆ, ಅಥವಾ ಕಡಿಮೆವೇಳೆ ಗೊಂದಲ ಅಥವಾ ಏಕಾಗ್ರತೆಯನ್ನು ಸೂಚಿಸುತ್ತದೆ. ಹುಬ್ಬುಗಂಟಿನ ನೋಟ ಸಂಸ್ಕೃತಿಯ ಅನುಸಾರವಾಗಿ ಬದಲಾಗುತ್ತದೆ.

## ವಿವರಣೆ 
ಚಾರ್ಲ್ಸ್ ಡಾರ್ವಿನ್ ಹುಬ್ಬುಗಂಟಿಕ್ಕುವ ಪ್ರಧಾನ ಕ್ರಿಯೆಯನ್ನು ಹುಬ್ಬನ್ನು ಸುಕ್ಕುಬೀಳಿಸುವುದು ಎಂದು ವರ್ಣಿಸಿದನು. ಇದರಿಂದ ಮೇಲಿನ ತುಟಿಯು ಏರಿಕೆಯಾಗಿ ಬಾಯಿಯ ಮೂಲೆಗಳು ಕೆಳಗೆ ತಿರುಗುತ್ತವೆ. ಹುಬ್ಬುಗಂಟಿನ ನೋಟವು ಸಂಸ್ಕೃತಿಯಿಂದ ಸಂಸ್ಕೃತಿಗೆ ಬದಲಾಗುತ್ತದಾದರೂ, ಹುಬ್ಬುಗಂಟು ಒಂದು ಋಣಾತ್ಮಕ ಮುಖಭಾವವಾಗಿ ಗುರುತಿಸಲ್ಪಡುವಲ್ಲಿ ಸ್ವಲ್ಪ ಪ್ರಮಾಣದ ಸಾರ್ವತ್ರಿಕತ್ವವಿದೆ ಎಂದು ಕಾಣುತ್ತದೆ. ವಾಸ್ತವವಾಗಿ, ಕೋಪ ಅಥವಾ ಜುಗುಪ್ಸೆಯ ಘಟಕವಾಗಿ ಹುಬ್ಬುಗಂಟನ್ನು ಸಂಸ್ಕೃತಿಗಳಾದ್ಯಂತ ಗುರುತಿಸಲ್ಪಡುವ ಒಂದು ಸಾರ್ವತ್ರಿಕ ಮುಖಭಾವವಾಗಿ ವ್ಯಾಪಕವಾಗಿ ಗುರುತಿಸಲಾಗಿದೆ. ಈ ಸಾರ್ವತ್ರಿಕತ್ವವು ನಕಾರಾತ್ಮಕ ಭಾವನಾತ್ಮಕ ಸ್ಥಿತಿಗಳ ಸಾಮಾಜಿಕ ಸಂವಹನವನ್ನು ಅನುಮತಿಸುವ ಹುಬ್ಬುಗಂಟಿನ ಹಂಚಿಕೊಂಡ ಹೊಂದಿಸಬಲ್ಲ ಗುಣವನ್ನು ಸೂಚಿಸುತ್ತದೆ.

## ಉಲ್ಲೇಖಗಳು 

ವರ್ಗ:ಮುಖಭಾವಗಳು
ಬೊಬ್ಬೆ

thumb|ಪಾದದ ಮೇಲಾಗಿರುವ ಬೊಬ್ಬೆ

**ಬೊಬ್ಬೆ** ಎಂದರೆ ರಸಿಕೆ, ವಸೆ ಅಥವಾ ರಕ್ತದ ಕಲೆಗಳುಳ್ಳ ದ್ರವ ತುಂಬಿಕೊಂಡು ಚರ್ಮದ ಮೇಲೆ ಉಬ್ಬಿದ ಹಾಗೆ ಕಾಣುವ ಗುಳ್ಳೆ (ಬ್ಲಿಸ್ಟರ್). ಇದು ಮೇಲು ಮೇಲಿನದಾಗಿರಬಹುದು ಅಥವಾ ಆಳವಾದುದಾಗಿರಬಹುದು. ವಿವಿಧ ಆಕಾರ ಗಾತ್ರ ಒಂದೇ ಇಲ್ಲವೆ ಕೆಲವು ಕೋಣೆ ಹೊಂದಿರಬಹುದು. ಸೂಕ್ಷ್ಮತೆಯಿಂದಾಗಿ ಇದು ತಾನೇ ತಾನಾಗಿ ಇಲ್ಲವೇ ಸ್ವಲ್ಪ ತಗುಲಿದಾಗ ಒಡೆಯುವುದು. ಚರ್ಮ ಸುಟ್ಟಾಗ ಅಥವಾ ಒರಟು ಪ್ರದೇಶದ ಮೇಲೆ ಉಜ್ಜಿದಾಗ ಬೊಬ್ಬೆ ಏಳಬಹುದು. ಇದನ್ನು ಸಾಸಿವೆ ಎಣ್ಣೆ ಅಥವಾ ಕ್ಯಾಂತರೇಡ್ಸ್ ಎಂಬ ಹುಣ್ಣುನೊಣಗಳಿಂದ ಕೃತಕವಾಗಿ ಉಂಟಾಗಿಸುತ್ತಾರೆ. ಈ ರೀತಿಯ ಹುಣ್ಣುಗಳನ್ನು ಪೆಂಫೈಗಸ್ ಎರಿಸಿಪೆಲಾಸ್ ಮುಂತಾದ ರೋಗಗಳಲ್ಲಿ ಕಾಣಬಹುದು.

ಸರಿಯಾಗಿ ಗುಣವಾಗಲು, ವೈದ್ಯಕೀಯವಾಗಿ ಅಗತ್ಯವಿಲ್ಲದಿದ್ದರೆ ಬೊಬ್ಬೆಯನ್ನು ಒಡೆಯಬಾರದು. ಒಡೆದರೆ, ಹೆಚ್ಚುವರಿ ಚರ್ಮವನ್ನು ತೆಗೆಯಬಾರದು ಏಕೆಂದರೆ ಸರಿಯಾಗಿ ಗುಣವಾಗಲು ಕೆಳಗಿನ ಚರ್ಮಕ್ಕೆ ಆ ಮೇಲಿನ ಪದರವು ಬೇಕಾಗುತ್ತದೆ.

## ಉಲ್ಲೇಖಗಳು
ವರ್ಗ:ಚರ್ಮದ ಸ್ಥಿತಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಭ್ರೂಣ

thumb|ಏಳು ವಾರಗಳ ಮಾನವ ಭ್ರೂಣ

**ಭ್ರೂಣ**ವು ಬಹುಕೋಶೀಯ ಜೋಡಿ ವರ್ಣತಂತುವುಳ್ಳ ಯೂಕ್ಯಾರಿಯಾಟಿಕ್ ಜೀವಿಯ ವಿಕಸನದ ಒಂದು ಮುಂಚಿನ ಹಂತ. ಸಾಮಾನ್ಯವಾಗಿ, ಲೈಂಗಿಕವಾಗಿ ಸಂತಾನೋತ್ಪತ್ತಿ ಮಾಡುವ ಜೀವಿಗಳಲ್ಲಿ, ಭ್ರೂಣವು ಹೆಣ್ಣು ಅಂಡಕೋಶ ಮತ್ತು ಗಂಡು ಶುಕ್ರಾಣುವಿನ ಫಲೀಕರಣದಿಂದ ಉತ್ಪತ್ತಿಯಾಗುವ ಏಕ ಕೋಶವಾದ ಯುಗ್ಮಜದಿಂದ ವಿಕಸನಗೊಳ್ಳುತ್ತದೆ. ಯುಗ್ಮಜವು ಅದರ ಇಬ್ಬರು ಹೆತ್ತವರಿಂದ ತಲಾ ಅರ್ಧ ಡಿ.ಎನ್.ಎಯನ್ನು ಹೊಂದಿರುತ್ತದೆ. ಸಸ್ಯಗಳು, ಪ್ರಾಣಿಗಳು ಮತ್ತು ಕೆಲವು ಪ್ರೋಟಿಸ್ಟ್‌ಗಳಲ್ಲಿ, ಯುಗ್ಮಜವು ಮೈಟಾಸಿಸ್ ಪ್ರಕ್ರಿಯೆಯಿಂದ ವಿಭಜನೆಯಾಗುವುದು ಶುರುವಾಗಿ ಒಂದು ಬಹುಕೋಶೀಯ ಜೀವಿ ಉತ್ಪತ್ತಿಯಾಗುತ್ತದೆ. ಭ್ರೂಣವು ಈ ಪ್ರಕ್ರಿಯೆಯ ಫಲವಾಗಿರುತ್ತದೆ.

ಮಾನವ ಗರ್ಭಾವಸ್ಥೆಯಲ್ಲಿ, ವಿಕಸನಗೊಳ್ಳುತ್ತಿರುವ ಉಲ್ಬವನ್ನು ಒಂಭತ್ತನೇ ವಾರದವರೆಗೆ (ಫಲೀಕರಣ ಅವಸ್ಥೆ), ಅಥವಾ ಹನ್ನೊಂದನೇ ವಾರದವರೆಗೆ (ಗರ್ಭಾವಸ್ಥೆ) ಭ್ರೂಣವೆಂದು ಪರಿಗಣಿಸಲಾಗುತ್ತದೆ. ಈ ಅವಧಿಯ ನಂತರ ಭ್ರೂಣವನ್ನು ಉಲ್ಬವೆಂದು ಕರೆಯಲಾಗುತ್ತದೆ.

## ಅಧ್ಯಯನಗಳು
ಭಾರತೀಯ ಆರ್ಷ ಪರಂಪರೆಯಲ್ಲಿ ಭ್ರೂಣದ ಬೆಳವಣಿಗೆಗಳನ್ನು ಕುರಿತು ಧಾರಾಳವಾಗಿ ಅಧ್ಯಯನಗಳು ನಡೆದಿವೆ. ಡಾ. ಅನುಪಮಾ ನಿರಂಜನ ಹೇಳುತ್ತಾರೆ, "ಪ್ರಸ್ತುತಪೂರ್ವ ಕಾಲಮಾನ  ೩೮೪ಕ್ಕೆ ಮುಂಚಿತವಾಗಿಯೇ ಕಪಿಲ ಮಹರ್ಷಿಯು ಭ್ರೂಣದ ಬೆಳವಣಿಗೆಯ ಬಗೆಗೆ ಅಧ್ಯಯನ ನಡೆಸಿದ್ದುದಾಗಿ ಸಂಶೋಧನೆಗಳಿಂದ ತಿಳಿದುಬಂದಿದೆ",

:* "ಪ್ರಸ್ತುತಪೂರ್ವ ಕಾಲಮಾನ  ೩೮೪ಕ್ಕೆ ಮುಂಚಿತವಾಗಿಯೇ ಕಪಿಲ ಮಹರ್ಷಿಯು ಭ್ರೂಣದ ಬೆಳವಣಿಗೆಯ ಬಗೆಗೆ ಅಧ್ಯಯನ ನಡೆಸಿದ್ದುದಾಗಿ ಸಂಶೋಧನೆಗಳಿಂದ ತಿಳಿದುಬಂದಿದೆ. ಮಹಾಭಾರತ ಮತ್ತು ಭಾಗವತಗಳಲ್ಲಿಯೂ ಮಗುವಿನ ಉಗಮಕ್ಕೆ ಸಂಬಂಧಿಸಿದ ವೈಜ್ಞಾನಿಕ ದಾಖಲೆಗಳಿವೆ. 
“ಸಂಯೋಗಕಾಲದಲ್ಲಿ ಅಥವಾ ಅನಂತರ ಶುಕ್ರ ಶೋಣಿತದೊಡನೆ ಮಿಶ್ರ ಆಗುತ್ತದೆ. ಕೇವಲ ಒಂದು ಶುಕ್ರ ಅಣು ಒಂದು ಶೋಣಿತ ಅಣುವಿನೊಡನೆ ಸಂಯೋಗವಾಗುತ್ತದೆ." ಇದು ಭಾಗವತದ ಉಲ್ಲೇಖ."

## ಟಿಪ್ಪಣಿಗಳು 
## ಉಲ್ಲೇಖಗಳು 
## ಆಕರಗಳು
### ಪ್ರಕಟಿತ ಗ್ರಂಥಗಳು
* 

### ವೆಬ್ ಆಕರಗಳು
ವರ್ಗ:ಭ್ರೂಣಶಾಸ್ತ್ರ
ಗುನ್ನಾಂಪಟ್ಟೆ

thumb
**ಗುನ್ನಾಂಪಟ್ಟೆ**ಯು (**ಬೇಗಡೆ**) ಹಿಮದ ಪರಿಣಾಮವನ್ನು ಅನುಕರಿಸುವ ಒಂದು ಬಗೆಯ ಅಲಂಕಾರಿಕ ವಸ್ತು. ಇದು ಒಂದು ದಾರಕ್ಕೆ ಲಗತ್ತಿಸಿದ ಹೊಳಪಿನ ವಸ್ತುವಿನ ತೆಳು ಪಟ್ಟಿಗಳನ್ನು ಹೊಂದಿರುತ್ತದೆ. ಇದು ಮೂಲತಃ ಕ್ರಿಸ್ಮಸ್ ಅಲಂಕಾರಕ್ಕಾಗಿ ಲೋಹೀಯ ಹಾರವಾಗಿತ್ತು. ಗುನ್ನಾಂಪಟ್ಟೆಯ ಆಧುನಿಕ ಉತ್ಪಾದನೆಯು ಸಾಮಾನ್ಯವಾಗಿ ಪ್ಲಾಸ್ಟಿಕ್ಕನ್ನು ಒಳಗೊಳ್ಳುತ್ತದೆ. ಇದನ್ನು ವಿಶೇಷವಾಗಿ ಕ್ರಿಸ್ಮಸ್ ಮರಗಳನ್ನು ಅಲಂಕರಿಸಲು ಬಳಸಲಾಗುತ್ತದೆ. ಇದನ್ನು ಚಾವಣಿಗಳಿಂದ ಇಳಿಬಿಡಬಹುದು ಅಥವಾ ಪ್ರತಿಮೆಗಳು, ದೀಪದ ಕಂಬಗಳು, ಇತ್ಯಾದಿಗಳ ಸುತ್ತ ಸುರುಳಿ ಸುತ್ತಬಹುದು. ಆಧುನಿಕ ಗುನ್ನಾಂಪಟ್ಟೆಯನ್ನು ಜರ್ಮನಿಯ ನ್ಯುರೆಂಬರ್ಗ್‌ನಲ್ಲಿ ೧೬೧೦ರಲ್ಲಿ ಆವಿಷ್ಕರಿಸಲಾಯಿತು. ಮೂಲತಃ ಇದನ್ನು ಬೆಳ್ಳಿಯ ಚೂರುಗಳಿಂದ ತಯಾರಿಸಲಾಗುತ್ತಿತ್ತು.

ಭಾರತದಲ್ಲಿ ಗುನ್ನಾಂಪಟ್ಟೆಯು ಪ್ರತಿಮೆಗಳ ಮೇಲಿನ ಅಲಂಕಾರ, ವಿವಾಹಗಳು ಹಾಗೂ ಇತರ ಸಮಾರಂಭಗಳಿಗೆ ಹಾರಗಳು, ಮತ್ತು ಕುದುರೆಗಳು ಹಾಗೂ ಆನೆಗಳಿಗೆ ಅಲಂಕಾರಿಕ ಸಜ್ಜುಗಳು ಸೇರಿದಂತೆ, ಅನೇಕ ಸಾಂಪ್ರದಾಯಿಕ ಉಪಯೋಗಗಳನ್ನು ಹೊಂದಿದೆ. ವಿವಿಧ ಬಗೆಗಳ ಗುನ್ನಾಂಪಟ್ಟೆಗಳು ಫ಼್ಲೈ ಟೈಯಿಂಗ್‍ನಲ್ಲಿ ಬಳಸಲಾದ ಜನಪ್ರಿಯ ವಸ್ತುಗಳಾಗಿವೆ.

## ಉಲ್ಲೇಖಗಳು 

ವರ್ಗ:ಅಲಂಕಾರಿಕ ವಸ್ತುಗಳು
ಹುಲ್ಲುಗಾವಲು

right|thumb|280x280px
**ಹುಲ್ಲುಗಾವಲು** ಹುಲ್ಲು ಮತ್ತು ಇತರ ಮರದಂತಿರದ ಸಸ್ಯಗಳು ಬೆಳೆಯುವ ಒಂದು ತೆರೆದ ಆವಾಸಸ್ಥಾನ ಅಥವಾ ಭೂಮಿ. ಇವು ಬಹುಸಂಖ್ಯೆಯ ವನ್ಯಜೀವಿಗಳನ್ನು ಆಕರ್ಷಿಸುತ್ತವೆ ಮತ್ತು ಇತರ ಪರಿಸ್ಥಿತಿಗಳಲ್ಲಿ ಬೆಳೆಯಲಾಗದಂಥ ಸಸ್ಯಗಳು ಹಾಗೂ ಪ್ರಾಣಿಗಳಿಗೆ ಆಶ್ರಯ ಒದಗಿಸುತ್ತವೆ. ಇವು ಪ್ರಣಯ ಪ್ರದರ್ಶನ, ಗೂಡು ಕಟ್ಟುವಿಕೆ, ಆಹಾರ ಶೇಖರಣೆ, ಪರಾಗವನ್ನು ಸಿಂಪಡಿಸುವ ಕೀಟಗಳು, ಮತ್ತು ಸಸ್ಯಗಳು ಸಾಕಷ್ಟು ಎತ್ತರವಿದ್ದರೆ, ಕೆಲವೊಮ್ಮೆ ಆಶ್ರಯದ ಪ್ರದೇಶಗಳನ್ನು ಒದಗಿಸುತ್ತವೆ. ಹಾಗಾಗಿ ಇವು ಪರಿಸರದ ದೃಷ್ಟಿಯಿಂದ ಮುಖ್ಯವಾಗಿವೆ. ಅನೇಕ ಬಗೆಯ ಹುಲ್ಲುಗಾವಲುಗಳಿವೆ, ಉದಾಹರಣೆಗೆ ಕೃಷಿ, ಸಂಕ್ರಮಣಕಾಲದ ಮತ್ತು ಚಿರಸ್ಥಾಯಿ. ಇವುಗಳಲ್ಲಿ ಪ್ರತಿಯೊಂದು ಪರಿಸರ ವ್ಯವಸ್ಥೆಗೆ ಮುಖ್ಯವಾಗಿವೆ. ಹುಲ್ಲುಗಾವಲುಗಳು ನೈಸರ್ಗಿಕವಾಗಿ ಸೃಷ್ಟಿಯಾಗಿರಬಹುದು ಅಥವಾ ತೆರವುಗೊಳಿಸಿದ ಪೊದೆಸಸ್ಯ ಅಥವಾ ಕಾಡುಪ್ರದೇಶದಿಂದ ಕೃತಕವಾಗಿ ಸೃಷ್ಟಿಸಿರಬಹುದು.

## ಬಾಹ್ಯ ಸಂಪರ್ಕಗಳು 
* Foundation for Restoring European Ecosystems 
* UK Wild Meadows Website 
* Irish Wild Meadows Website
* Meadow Planting 
* A Year in a Meadow (Ottawa, Canada)
* Grow a Back Yard Meadow (Ottawa, Canada)
* Adrian Higgins, "Today, 32,000 Seedlings; Tomorrow, a Meadow," Washington Post, May 13, 2004. Link retrieved June 18, 2013.

ವರ್ಗ:ಆವಾಸಸ್ಥಾನಗಳು
ಬೋಗಾರ

**ಬೋಗಾರ**ನು ತಾಂತ್ರಿಕ ಸಾಧನಾಪಂಥಕ್ಕೆ ಸೇರಿದವನು. ಈತ ಯಾವ ಸ್ಥಳದವನೆಂಬುದು ಖಚಿತವಾಗಿ ತಿಳಿದುಬಂದಿಲ್ಲ. ಕೆಲವರು ಚೀನಾಮೂಲದವನೆಂದು ಹೇಳಿದರೆ ಮತ್ತೆ ಕೆಲವರು ಭಾರತದವನೆಂದೂ ಚೀನಾಯಾತ್ರೆ ಮಾಡಿದವನೆಂದು ಹೇಳಿದರೆ ಮತ್ತೆ ಕೆಲವರು ಭಾರತದವನೆಂದೂ ಚೀನಾಯಾತ್ರೆ ಮಾಡಿದವನೆಂದೂ ಹೇಳುತ್ತಾರೆ. ಚೀನಾದ ಪ್ರಥಮ, ಚಕ್ರವರ್ತಿ ಎನ್ನಲಾದ ಹಳದೀ ಸಾಮ್ರಾಟ ಎನಿಸಿಕೊಂಡ ಹ್ಯುಯಾಂಗ್ ತಿ (ಕ್ರಿ.ಪೂ. 2700) ಲೈಂಗಿಕ ರಹಸ್ಯಗಳನ್ನು ಸಂಭೋಗದ ಅಧಿದೇವತೆಗಳಾದ ಪಂಚಕನ್ಯೆಯರಿಂದ ಕಲಿತುಕೊಂಡನೆಂದು ತಿಳಿದು ಬರುತ್ತದೆ. ಬೋಗಾರನೂ ಹ್ಯೂಯಾಂಗ್ ತಿ ಪಂಥಕ್ಕೆ ಸೇರಿದವ. ಈತ ಚೀನಾ ದೇಶಕ್ಕೆ ಹೋಗಿ ಲೈಂಗಿಕ ರಹಸ್ಯಗಳನ್ನು ಮತ್ತು ರಸವಿದ್ಯೆಯನ್ನು ಕಲಿತುಕೊಂಡು ಭಾರತಕ್ಕೆ ಹಿಂತಿರುಗಿದನೆಂದೂ ಹಾಗೆ ಬರುವಾಗ ಆ ದೇಶದ ಸಿದ್ಧಪುರುಷ ಪುಲಿಪಾಣಿಯನ್ನು ಭಾರತಕ್ಕೆ ಕರೆದುತಂದು ಇಬ್ಬರೂ ಸೇರಿ ತಾಂತ್ರಿಕ ಸಾಧನಾ ಮಾರ್ಗವನ್ನು ರೂಪಿಸಿ ಜನರಿಗೆ ಬೋಧಿಸತೊಡಗಿದರೆಂದೂ ತಾವೊಯಿಸಮ್ ವಿಧಾನವನ್ನು ತಮ್ಮ ಬೋಧನೆಗೆ ಅಳವಡಿಸಿಕೊಂಡು ಇಂದ್ರಜಾಲ, ರಸವಿದ್ಯೆ, ವೈದ್ಯಶಾಸ್ತ್ರಗಳನ್ನು ಸಹ ಶಿಷ್ಯರಿಗೆ ಕಲಿಸತೊಡಗಿದರೆಂದೂ ಹೇಳಲಾಗಿದೆ. ಸಿದ್ಧ ಸಂಪ್ರದಾಯ, ನಾಥಪಂಥ ಮತ್ತು ರಸವಿದ್ಯೆಗಳಿಗೆ ಇವರೇ ಮೂಲಪುರುಷರು. ಇವರು ಬೋಧಿಸುತ್ತಿದ್ದ ತಾಂತ್ರಿಕ ಸಂಪ್ರದಾಯವನ್ನು ಚೀನಾಚಾರವೆಂದು ಕರೆದರು.

ಈ ಸಂಪ್ರದಾಯದವರು ಬೋಧಿಸತ್ತ್ವ ಅವಲೋಕಿತೇಶ್ವರನನ್ನು ವೇಶ್ಯೆ ಅಥವಾ ನಪುಂಸಕ ರೂಪಿ ಎಂದು ತಿಳಿಯುತ್ತಾರೆ. ಆತನನ್ನು ಕ್ವಾನ್‍ಮಿನ್ ಎಂಬ ಹೆಸರಿನಿಂದ ಕರೆಯುತ್ತಾರೆ. ಈ ಪಂಥದವರು ಬುದ್ಧನನ್ನೂ ಇಂದ್ರಿಯೋನ್ಮಾದದಲ್ಲಿರುವಂತೆ ಚಿತ್ರಿಸಿದ್ದಾರೆ. ಲೈಂಗಿಕ ಕ್ರಿಯೆ ಸಾಧನೆಯ ಒಂದು ಮಾರ್ಗವೆಂದು ತಿಳಿದ ಈ ಪಂಥಾನುಯಾಯಿಗಳು ಹೆಚ್ಚುಕಡಿಮೆ ವಾಮಾಚಾರಿಗಳು. ಬೋಗಾರ ಕಾಮರೂಪ, ಪಟ್ನಾ, ಗಯಾ ಮುಂತಾದ ಸ್ಥಳಗಳಲ್ಲಿ ಹಿಂತಿರುಗಿ ಪುನಃ ಚೀನಕ್ಕೆ ಹೋದ. ಆತನ ಜೊತೆಯಲ್ಲಿ ಕೆಲವು ತಮಿಳು ಶಿಷ್ಯರೂ ಹೋಗಿ ಕೆಲವು ಕಲೆಗಳನ್ನೂ ವಿಜ್ಞಾನವನ್ನೂ ಕಲಿತುಕೊಂಡು ಹಿಂತಿರುಗಿದರು ಪುಲಿಪಾಣಿ ಮಾತ್ರ ಭಾರತದಲ್ಲೇ ಇದ್ದುಕೊಂಡು, ಬೋಗಾರನ ಸಂಪ್ರದಾಯವನ್ನು ಮುಂದುವರಿಸತೊಡಗಿದ. ಇಂದಿಗೂ ತಮಿಳುನಾಡಿನ 18 ಸಿದ್ಧರ ಪೈಕಿ ಇಬ್ಬರು ಚೀನ ಮೂಲದವರು ಎನ್ನಲಾಗಿದೆ. ಬೋಗಾರ ತನ್ನ ಕೊನೆಯ ವರ್ಷಗಳನ್ನು ಎಲ್ಲಿ, ಹೇಗೆ ಕಳೆದನೆಂಬುದು ಖಚಿತವಾಗಿ ತಿಳಿದಿಲ್ಲ.

ವರ್ಗ:ಅಯ್ಯಾವಳಿ ಪುರಾಣಕಥೆಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಬೇಳೆ

thumb

***ಬೇಳೆ***  ಪದವನ್ನು ಭಾರತೀಯ ಉಪಖಂಡದಲ್ಲಿ ಒಣಗಿಸಿದ, ಸೀಳಿದ ದ್ವಿದಳ ಧಾನ್ಯಗಳಿಗೆ ಬಳಸಲಾಗುತ್ತದೆ. ದಕ್ಷಿಣ ಏಷ್ಯಾದ ದೇಶಗಳಲ್ಲಿ ಈ ದ್ವಿದಳ ಧಾನ್ಯಗಳು ಅತ್ಯಂತ ಪ್ರಧಾನ ಆಹಾರಗಳ ಪೈಕಿ ಒಂದೆನಿಸಿವೆ, ಮತ್ತು ಭಾರತೀಯ ಉಪಖಂಡದ ಪಾಕಶಾಸ್ತ್ರದ ಪ್ರಮುಖ ಭಾಗವನ್ನು ರೂಪಿಸುತ್ತವೆ.

## ಉಪಯೋಗ 
ಬೇಳೆಯನ್ನು ಸಾರು, ಸಾಂಬಾರು ಮುಂತಾದ ನೀರುನೀರಾಗಿರುವ ಪದಾರ್ಥಗಳನ್ನು ತಯಾರಿಸಲು ಬಳಸಲಾಗುತ್ತದೆ. ಇದು ಅತ್ಯಂತ ಸಾಮಾನ್ಯವಾದ ರೀತಿಯಾಗಿದೆ. ಇವಕ್ಕೆ ಈರುಳ್ಳಿ, ಟೊಮೇಟೊ, ಮತ್ತು ವಿವಿಧ ಸಂಬಾರ ಪದಾರ್ಥಗಳನ್ನು ಸೇರಿಸಬಹುದು. ಹೊರಗಿನ ಸಿಪ್ಪೆಯನ್ನು ತೆಗೆದಿರಬಹುದು ಅಥವಾ ತೆಗೆಯದೇ ಇರಬಹುದು. ಕಾಳು ಎಂದರೆ ಪೂರ್ಣ ದ್ವಿದಳ ಧಾನ್ಯ, ಮೇಲಿನ ಸಿಪ್ಪೆ ತೆಗೆಯದೇ ಇರುವುದು ಮತ್ತು ಸೀಳದೇ ಇರುವುದು. ಕೆಲವೊಮ್ಮೆ ಮೇಲಿನ ಸಿಪ್ಪೆ ತೆಗೆಯದೇ ಅರ್ಧ ಸೀಳಬಹುದು.

ಬೇಳೆಯನ್ನು ಬೇಯಿಸಿ ಹಲವುವೇಳೆ ರೋಟಿ ಅಥವಾ ಚಪಾತಿ ಅಥವಾ ಅನ್ನದೊಂದಿಗೆ ತಿನ್ನಬಹುದು. ಕೆಲವು ಬಗೆಗಳ ಬೇಳೆಗಳನ್ನು ಎಣ್ಣೆಯಲ್ಲಿ ಕರಿದು, ಉಪ್ಪು ಸೇರಿಸಿ ಒಣ ತಿನಿಸಾಗಿ ತಿನ್ನಲಾಗುತ್ತದೆ. ನೆನೆಸಿ ರುಬ್ಬಿದ ಬೇಳೆಗಳಿಂದ ಪೇಸ್ಟನ್ನು ತಯಾರಿಸಿ ಅಸಂಖ್ಯಾತ ಬಗೆಯ ಉಪ್ಪುಖಾರದ ತಿನಿಸುಗಳನ್ನು ತಯಾರಿಸಲಾಗುತ್ತದೆ. ಇವಕ್ಕೆ ಸಂಬಾರ ಪದಾರ್ಥಗಳು, ಗೋಡಂಬಿ, ಇತ್ಯಾದಿಗಳನ್ನು ಸೇರಿಸಬಹುದು.

## ಉಲ್ಲೇಖಗಳು 

ವರ್ಗ:ಸಸ್ಯಗಳು
ಬೂಷ್ಟು

thumb|ಒಂದು ಕ್ಲೆಮಂಟೈನ್ ಮೇಲೆ ಬೆಳೆಯುತ್ತಿರುವ ಬೂಷ್ಟು

**ಬೂಷ್ಟು** (**ಬೂಸು**, **ಬೂಜು**) *ಹೈಫ಼ಾ*ಗಳು ಎಂದು ಕರೆಯಲ್ಪಡುವ ಬಹುಕೋಶೀಯ ಎಳೆಗಳ ರೂಪದಲ್ಲಿ ಬೆಳೆಯುವ ಒಂದು ಶಿಲೀಂಧ್ರ. ಇದಕ್ಕೆ ವಿರುದ್ಧವಾಗಿ, ಏಕಕೋಶೀಯ ಬೆಳವಣಿಗೆ ಅಭ್ಯಾಸವನ್ನು ಅಳವಡಿಸಿಕೊಳ್ಳಬಲ್ಲ ಶಿಲೀಂಧ್ರಗಳನ್ನು  ಮಂಡಗಳು ಎಂದು ಕರೆಯಲಾಗುತ್ತದೆ.

ಬೂಷ್ಟುಗಳು ದೊಡ್ಡ ಮತ್ತು ಜೀವವರ್ಗೀಕರಣ ರೀತ್ಯ ವೈವಿಧ್ಯಮಯ ಸಂಖ್ಯೆಯ ಶಿಲೀಂಧ್ರ ಪ್ರಜಾತಿಗಳಾಗಿವೆ. ಇವುಗಳಲ್ಲಿ ಹೈಫ಼ಾಗಳ ಬೆಳವಣಿಗೆಯು ವಿವರ್ಣನ ಮತ್ತು ಜಾಳುಜಾಳಾದ ನೋಟವನ್ನು ಉಂಟುಮಾಡುತ್ತದೆ, ವಿಶೇಷವಾಗಿ ಆಹಾರದ ಮೇಲೆ. ಹೈಫ಼ಾಗಳು ಸಾಮಾನ್ಯವಾಗಿ ಪಾರದರ್ಶಕವಾಗಿರುವುದರಿಂದ ಮೇಲ್ಮೈ ಮೇಲೆ ಕವಕಜಾಲವು ಬಹಳ ನವಿರಾದ, ಮೆದುವಾದ ಬಿಳಿ ದಾರಗಳಂತೆ ಕಾಣಿಸುತ್ತದೆ. ಅನೇಕ ಬೂಷ್ಟುಗಳ ದೂಳಿನಂಥ ರಚನೆಯು ಹೈಫ಼ಾಗಳ ತುದಿಗಳಲ್ಲಿ ವಿಭೇದೀಕರಣದಿಂದ ರೂಪಗೊಂಡ ಅಲೈಂಗಿಕ ಬೀಜಕಗಳ ಸಮೃದ್ಧ ಉತ್ಪತ್ತಿಯಿಂದ ಉಂಟಾಗುತ್ತದೆ. ಸಾಂಪ್ರದಾಯಿಕವಾಗಿ, ಈ ಬಿಜಕಗಳ ರಚನೆಯ ರೀತಿ ಮತ್ತು ಆಕಾರಗಳನ್ನು ಬೂಷ್ಟುಗಳನ್ನು ವರ್ಗೀಕರಿಸಲು ಬಳಸಲಾಗುತ್ತದೆ.

## ಉಲ್ಲೇಖಗಳು 
ವರ್ಗ:ಶಿಲೀಂಧ್ರಗಳು
ಬೈರಿಗೆ

thumb|ವಿದ್ಯುತ್ ಬೈರಿಗೆ

**ಬೈರಿಗೆ** ಎಂದರೆ ಕತ್ತರಿಸಲು ಎರಡು ಅಥವಾ ಹೆಚ್ಚು ಅಲಗು ಅಥವಾ ಅಂಚು ಇದ್ದು ಗಟ್ಟಿ ವಸ್ತುವಿನ ಮೇಲೆ ಲಂಬೀಯವಾಗಿ ಒತ್ತಡ ಹೇರಿ ಆವರ್ತಿಸಿದಾಗ ಆ ವಸ್ತುವಿನಲ್ಲಿ ತೂತು ತೊರೆಯುವ ಸಲಾಗಿ ಮಾದರಿಯ ಸಾಧನ (ಡ್ರಿಲ್).

**ಕಾಲಿಕ್ಸ್ ಬೈರಿಗೆ** : ಅತಿ ಕಠಿಣ ಉಕ್ಕಿನ ಅಲಗು ಅಥವಾ ವಜ್ರದ ಮೊನೆ ಇರುವ ದೃಢ ಸಾಧನ.  180 ಸೆಂಮೀ ಗಿಂತಲೂ ಜಾಸ್ತಿ ವ್ಯಾಸ ಇರುವ ರಂಧ್ರ ಕೊರೆಯಬಲ್ಲದು. ಭೂಮಿಯ ಆಳಸ್ತರಗಳ ಜೀವುಂಡಿಗೆ ಪರೀಕ್ಷೆಗೆ ಬಳಸುವ ಉಪಕರಣವಿದು.  ಪೆಟ್ರೋಲಿಯಮ್ ಅನ್ವೇಷಣೆಯಲ್ಲಿ ಇದರ ಉಪಯೋಗವಿದೆ.

**ಎಂಪೈರ್ ಬೈರಿಗೆ** : ಅದುರು ಅನ್ವೇಷಣೆಯಲ್ಲಿ ರಂಧ್ರಗಳನ್ನು ಕೊರೆಯಲು ಬಳಸುವ ಸಾಧನ.  ಇದರ ಕೆಳ ತುದಿಯಲ್ಲಿ ಕತ್ತರಿಸುವ ಹಲ್ಲುಗಳೂ ಮೇಲ್ಭಾಗದ ತುದಿಯಲ್ಲಿ ಉಕ್ಕಿನ ವೇದಿಕೆಯೂ ಇವೆ.  ಬೈರಿಗೆ ಸುಲಭವಾಗಿ ಆವರ್ತಿಸಲು ಅನುಕೂಲವಾಗುವಂತೆ ವೇದಿಕೆಯ ಕೆಳಗಡೆ ಸುತ್ತುವ ಕೈಪಿಡಿಯನ್ನು ಅಳವಡಿಸಿದೆ.  ವೇದಿಕೆಯ ಮೇಲೆ ಸಾಕಷ್ಟು (ಸುಮಾರು 40-50 ಜನ) ಕಾರ್ಯ ನಿರತರಾಗಿರುತ್ತಾರೆ.

## ಬಾಹ್ಯ ಸಂಪರ್ಕಗಳು 
*Nonfatal Occupational Injuries Involving the Eyes - From US Department of Labor (Accessed 29 April 2007)
*NIOSH Power Tools Sound and Vibrations Database 

ವರ್ಗ:ಉಪಕರಣಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಮೈಸೂರು ಪೇಯಿಂಟ್ಸ್ ಅಂಡ್ ವಾರ್ನಿಷ್ ಲಿಮಿಟೆಡ್

**ಮೈಸೂರು ಪೇಂಟ್ಸ್ ಮತ್ತು ವಾರ್ನಿಷ್ ಲಿಮಿಟೆಡ್** ಎಂಬುದು ಮೈಸೂರಿನಲ್ಲಿರುವ ಒಂದು ಕಂಪನಿ. ಚುನಾನಣೆಗಳಲ್ಲಿ ಬಳಸಲಾಗುವ ಅಳಿಸಲಾಗದ ಶಾಯಿಯನ್ನು ಉತ್ಪಾದಿಸುವ ಭಾರತದ  ಏಕೈಕ ಕಂಪನಿ.    

## ಇತಿಹಾಸ
1937 ರಲ್ಲಿ ಕಾರ್ಖಾನೆಯನ್ನು ಅಂದಿನ ಮೈಸೂರು ಸಂಸ್ಥಾನದ ಮಹಾರಾಜರಾಗಿದ್ದ ನಾಲ್ವಡಿ ಕೃಷ್ಣರಾಜ ಒಡೆಯರು “ಮೈಸೂರು ಲ್ಯಾಕ್ ಫ್ಯಾಕ್ಟರಿ” ಎಂಬ ನಾಮಾಂಕಿತದಲ್ಲಿ ಸ್ಥಾಪಿಸಿದರು. ಸ್ಥಳೀಯರಿಗೆ ಉದ್ಯೋಗ ನೀಡಬೇಕೆಂಬ ಸದಾಶಯದೊಂದಿಗೆ ಅಂದು ಅರಣ್ಯದಲ್ಲಿ ಹೇರಳವಾಗಿ ಸಿಗುತ್ತಿದ್ದ ‘ಅಂಟು’ ಎಂಬ ಕಚ್ಚಾಸಾಮಗ್ರಿಯಿಂದ ‘ಸೀಲಿಂಗ್ ವ್ಯಾಕ್ಸ್ ’ ತಯಾರಿಸಿ ಸ್ಥಳೀಯ ಸರ್ಕಾರಿ ಇಲಾಖೆಗಳಿಗೆ, ಖಜಾನೆಗಳಿಗೆ ಸರಬರಾಜು ಮಾಡಲಾಗುತ್ತಿತ್ತು. 1947 ರಲ್ಲಿ ‘ಮೈಸೂರು ಲ್ಯಾಕ್ ಫ್ಯಾಕ್ಟರಿ’ ಯನ್ನು ಸರ್ಕಾರದ ಸ್ವಾಮ್ಯಕ್ಕೆ ಒಳಪಡಿಸಲಾಯಿತು. ಅಂದಿನಿಂದ ಇದರ ನಾಮಾಂಕಿತವನ್ನು "ಮೈಸೂರು ಲ್ಯಾಕ್ ಅಂಡ್ ವರ್ಕ್ಸ್ ಲಿಮಿಟೆಡ್" ಎಂದು ಮರು ನಾಮಕರಣ ಮಾಡಲಾಯಿತು. ಸಣ್ಣ ಪ್ರಮಾಣದಲ್ಲಿ ಬಣ್ಣದ ಉತ್ಪಾದನೆಯನ್ನು ಆರಂಭಿಸಲಾಯಿತು. ಮುಂದುವರೆದು, ಅರಣ್ಯದಲ್ಲಿ ಸಿಗುತ್ತಿದ್ದ ಅಂಟು (ಲ್ಯಾಕ್) ಎಂಬ ಸಾಮಗ್ರಿಯ ಲಭ್ಯತೆ ಕಡಿಮೆಯಾದ್ದರಿಂದ ಮತ್ತು ಸೀಲಿಂಗ್ ವ್ಯಾಕ್ಸ್ ಎಂಬ ಉತ್ಪನ್ನಕ್ಕೆ ಬೇಡಿಕೆ ಕಡಿಮೆಯಾಗಿ, ವಾರ್ನಿಷ್ ಉತ್ಪಾದನೆಯ ಕಡೆ ಕಂಪನಿಯು ತೊಡಗಿಸಿಕೊಂಡ ಪ್ರಯುಕ್ತ 1989 ರಲ್ಲಿ ಕಂಪನಿಯ ಹೆಸರನ್ನು “ಮೈಸೂರು ಪೇಯಿಂಟ್ಸ್ ಅಂಡ್ ವಾರ್ನಿಷ್ ಲಿಮಿಟೆಡ್” ಎಂದು ಮತ್ತೆ ಮರು ನಾಮಕರಣ ಮಾಡಲಾಯಿತು. ಕರ್ನಾಟಕ ಸರ್ಕಾರವು ಈ ಕಂಪನಿಯಲ್ಲಿ ಶೇ 91.39ರಷ್ಟು ಈಕ್ವಿಟಿ ಬಂಡವಾಳವನ್ನು ತೊಡಗಿಸಿದ್ದು, ಉಳಿಕೆ ಬಂಡವಾಳವನ್ನು ಸಾರ್ವಜನಿಕರು ತೊಡಗಿಸಿರುತ್ತಾರೆ.        

## ಉತ್ಪನ್ನಗಳು
### ಅಳಿಸಲಾಗದ ಶಾಯಿ
alt=ತೋರುಬೆರಳಿಗೆ ಹಾಕಿರುವ ಚುನಾವಣಾ ಶಾಯಿ|thumb|ತೋರುಬೆರಳಿಗೆ ಹಾಕಿರುವ ಚುನಾವಣಾ ಶಾಯಿ
1962 ರಿಂದ ದೇಶದ ಎಲ್ಲಾ ಸಾರ್ವತ್ರಿಕ ಚುನಾವಣೆಗಳಿಗೆ ಅಳಿಸಲಾಗದ ಶಾಯಿಯನ್ನು ಸರಬರಾಜು ಮಾಡಲು ಆರಂಭಿಸಿತು. ಭಾರತದ ಚುನಾವಣಾ ಆಯೋಗ (ಇ.ಸಿ.ಐ) ನ್ಯಾಷನಲ್ ರಿಸರ್ಚ್ ಡೆವಲಪ್‍ಮೆಂಟ್ ಕಾರ್ಪೋರೇಷನ್ (ಎನ್.ಆರ್.ಡಿ.ಸಿ) ಹಾಗೂ ನ್ಯಾಷನಲ್ ಫಿಜಿಕಲ್ ಲ್ಯಾಬೋರೇಟರಿ (ಎನ್.ಪಿ.ಎಲ್) ಇವರ ಸಹಯೋಗದೊಡನೆ ಅಳಿಸಲಾಗದ ಶಾಯಿಯನ್ನು ದೇಶದ್ಯಾಂತ ಸರಬರಾಜು ಮಾಡಲಾಗುತ್ತಿದ್ದು, ದೇಶದ ಪ್ರಜಾಪ್ರಭುತ್ವದ ಯಶಸ್ಸಿಗೆ ಪೂರಕವಾಗಿ ಕೆಲಸ ಮಾಡುತ್ತಿದೆ. 
1978-79 ನೇ ಸಾಲಿನಲ್ಲಿ ಅಳಿಸಲಾಗದ ಶಾಯಿಯ ಮೊದಲ ರಫ್ತು ವಹಿವಾಟನ್ನು ಕಂಪನಿಯು ಆರಂಭಿಸಿತು. ಇಲ್ಲಿಯವರೆಗೆ ಪ್ರಪಂಚದ ಇಪ್ಪತ್ತೆಂಟು ರಾಷ್ಟ್ರಗಳಿಗೂ ಹೆಚ್ಚು ನಮ್ಮ ಉತ್ಪನ್ನ ಬಳಕೆಯಾಗುತ್ತಿರುವುದು ಹೆಮ್ಮೆಯ ವಿಷಯ. ಆ ಮೂಲಕ ರಾಷ್ಟ್ರಕ್ಕೆ ಹೆಚ್ಚಿನ ವಿದೇಶಿ ವಿನಿಮಯ ಹರಿದು ಬರಲು ಕಂಪನಿಯೂ ಭಾಗಿಯಾಗಿರುವುದು ಸಂತಸದ ವಿಚಾರವಾಗಿದೆ.  

### ಇತರ ಉತ್ಪನ್ನಗಳು
ರಾಸಾಯನಿಕ-ನಿರೋಧಕ ಬಣ್ಣಗಳು, ಎನಾಮೆಲ್ಗಳು, ಪ್ರೈಮರ್ಗಳು, ಡಿಡೆಮೆಪರ್ಗಳು, ಸೀಲಿಂಗ್ ಮೆಕ್ಸ್, ಪೋಸ್ಟೇಜ್ ಸ್ಟ್ಯಾಂಪ್ ರದ್ದುಗೊಳಿಸುವಿಕೆ ಮತ್ತು ಪಾಲಿಷ್ಗಳಂತಹ ಇತರ ಉತ್ಪನ್ನಗಳನ್ನು ಕಂಪನಿಯು ತಯಾರಿಸುತ್ತದೆ.  ಕಂಪನಿಯಿಂದ ತಯಾರಿಸಲ್ಪಟ್ಟ ಸೀಲಿಂಗ್ ವಾ‍‍ಕ್ಸ್(ಮೇಣ) ಅನ್ನು ಭಾರತೀಯ ಅಂಚೆ ಬಳಸುತ್ತದೆ, ಮತ್ತು ಚುನಾವಣಾ ಆಯೋಗವು ಬ್ಯಾಲೆಟ್ ಪೆಟ್ಟಿಗೆಗಳನ್ನು ಮುಚ್ಚಲು ಸಹ ಈ ಮೇಣವನ್ನು ಬಳಸುತ್ತದೆ 
## ಬಾಹ್ಯ ಕೊಂಡಿ
*ಪೇಯಿಂಟ್ಸ್ ಅಂಡ್ ವಾರ್ನಿಷ್ ಲಿಮಿಟೆಡ್

## ಉಲ್ಲೇಖ

ವರ್ಗ:ಭಾರತೀಯ ಕಂಪನಿಗಳು
ವರ್ಗ:ಕರ್ನಾಟಕದ ಕಾರ್ಖಾನೆ
ಗೌರವಧನ

**ಗೌರವಧನ**ವು ಅನುಗ್ರಹದಿಂದ ಸಲ್ಲಿಸಿದ ಹಣ, ಅಂದರೆ, ಕೊಡುವವನು ಯಾವುದೇ ಬಾಧ್ಯತೆ ಅಥವಾ ಕಾನೂನಾತ್ಮಕ ಕರ್ತವ್ಯವನ್ನು ಹೊಂದಿದ್ದಾನೆ ಎಂದು ಗುರುತಿಸಲ್ಪಡದೆ, ಸ್ವಯಂಸೇವಕನ ಅರ್ಹತೆಯಿಂದ ಮಾಡಿದ ಅವನ/ಅವಳ ಸೇವೆಗಳಿಗಾಗಿ ಅಥವಾ ಸಾಂಪ್ರದಾಯಿಕವಾಗಿ ರುಸುಮು ಅಗತ್ಯವಿಲ್ಲದ ಸೇವೆಗಳಿಗಾಗಿ ಒಬ್ಬ ವ್ಯಕ್ತಿಗೆ ಮಾಡುವ ಸಂದಾಯ. ಇದು ಶಾಲೆಗಳು ಅಥವಾ ಕ್ರೀಡಾ ಸಂಘಗಳಲ್ಲಿ ಶಿಕ್ಷಕರು ಹಾಗೂ ತರಬೇತುದಾರರಿಗೆ ನೀಡುವ ಸಂಭಾವನೆಯ ಸಾಮಾನ್ಯ ಅಭ್ಯಾಸವಾಗಿದೆ. ಮತ್ತೊಂದು ಉದಾಹರಣೆಯೆಂದರೆ ಒಂದು ಸಮಾವೇಶ ಸಭೆಯಲ್ಲಿ ತಮ್ಮ ಪ್ರಯಾಣ, ವಸತಿ, ಅಥವಾ ಸಿದ್ಧತಾ ಸಮಯದ ವೆಚ್ಚವನ್ನು ತುಂಬಿಸಲು ಅತಿಥಿ ಭಾಷಣಕಾರರಿಗೆ ಮಾಡಲಾದ ಸಂದಾಯ. ಕ್ರಿಶ್ಚಿಯನ್ ಚರ್ಚ್‌ನ ಶವಸಂಸ್ಕಾರಗಳು ಮತ್ತು/ಅಥವಾ ಸ್ಮಾರಕ ಆರಾಧನೆಯ ಸೇವೆಗಳಿಗೆ ಹಲವುವೇಳೆ ಗೌರವಧನದ ರೂಪದಲ್ಲಿ ಸಂದಾಯ ಮಾಡಲಾಗುತ್ತದೆ, ಏಕೆಂದರೆ ಮೇಲಧಿಕಾರಿ, ಸಂಗೀತಗಾರರು, ಆರ್ಗನ್ ವಾದಕ, ತನಿ ಗಾಯಕ ಮತ್ತು ಇತರರು ದುಃಖಪಡುತ್ತಿರುವ ಕುಟುಂಬಗಳಿಗೆ ನೀಡಿದ ಸೇವೆಗಳಿಗಾಗಿ ಯಾವುದೇ ನಿರ್ಧಾರಿತ ಶುಲ್ಕವನ್ನು ಹೊಂದಿರುವುದಿಲ್ಲ. ಅದೇ ರೀತಿ, ವಿವಾಹ ಸಮಾರಂಭದ ಪುರೋಹಿತರಿಗೆ ಕೆಲವೊಮ್ಮೆ ಗೌರವಧನದ ಮೂಲಕ ಪಾವತಿಸಲಾಗುತ್ತದೆ.

## ಉಲ್ಲೇಖಗಳು 

ವರ್ಗ:ಆದಾಯ
ಚಿಕಿತ್ಸಾಲಯ

**ಚಿಕಿತ್ಸಾಲಯ** ಎಂದರೆ ರೋಗಿಗಳಿಗೆ ಚಿಕಿತ್ಸೆ ಒದಗಿಸುವ ಸ್ಥಳ (ಕ್ಲಿನಿಕ್). ರೋಗಿಗಳು ದಿನವೂ ಮನೆಯಿಂದ ಬಂದು ಚಿಕಿತ್ಸೆ ಮತ್ತು ಔಷಧಿ ಪಡೆದು ಹಿಂತಿರುಗಬಲ್ಲ ಚಿಕಿತ್ಸಾಕೇಂದ್ರಗಳಿಗೆ ಸಾಮಾನ್ಯವಾಗಿ ಇರುವ ಹೆಸರಿದು. ಹಾಗಲ್ಲದೇ, ರೋಗಿಗಳು ಅಲ್ಲೇ ಆಸರೆ ಪಡೆದು ಸಾಕಷ್ಟು ದಿವಸ ಔಷಧೋಪಚಾರ ಹಾಗೂ ವೈದ್ಯಕೀಯ ಸೇವೆ ಪಡೆಯಬಲ್ಲ ಕೇಂದ್ರಕ್ಕೆ ಆಸ್ಪತ್ರೆ ಎಂಬ ಹೆಸರುಂಟು. ಕ್ಲಿನಿಕ್ ಎಂಬುದು ರೋಗಿಯ ಹಾಸಿಗೆ ಅಥವಾ ರೋಗಿಯ ನೆರೆ ಎಂಬ ಅರ್ಥಗಳನ್ನು ಕೊಡುವ ಮೂಲಗಳಿಂದ ಉತ್ಪತ್ತಿಯಾದ ಶಬ್ಧ. ಆದ್ದರಿಂದ ಕ್ಲಿನಿಕ್ ಎಂದರೆ ಹಾಸಿಗೆ ಹತ್ತಿ ಮಲಗಿದ ರೋಗಿಯನ್ನು ಚಿಕಿತ್ಸಿಸುವ ಸ್ಥಳವೇ ಸರಿ. ಅಂದರೆ ಇದು ಸರ್ಕಾರದ ಅಥವಾ ಸಾರ್ವಜನಿಕ ಸಂಸ್ಥೆಯೂ ಅಲ್ಲ. ಇಲ್ಲಿ ಬಡಜನಗಳಿಗೆ ಧರ್ಮಾರ್ಥವಾಗಿ ಚಿಕಿತ್ಸೆ ಮಾಡುವ ಸಂಪ್ರದಾಯವೂ ಇಲ್ಲ. ವಿಧಿಸಿದ ಶುಲ್ಕವನ್ನು ಕೊಡಬಲ್ಲ ರೋಗಿಗಳನ್ನು ಸೇರಿಸಿಕೊಂಡು ಸೂಕ್ತಚಿಕಿತ್ಸೆಯನ್ನು ನೀಡುವ ಖಾಸಗಿ ಸಂಸ್ಥೆ ಮಾತ್ರ. ಚಿಕಿತ್ಸಾಲಯದಲ್ಲಿ ಅನೇಕ ವೈದ್ಯರು ತಕ್ಕ ಸಿಬ್ಬಂದಿ ಇದ್ದು ಇಲ್ಲಿ ರೋಗಿಗಳ ವಿಚಾರವಾದ ವಿಶೇಷ ವ್ಯಾಸಂಗಕ್ಕೂ ವಿಶೇಷ ಚಿಕಿತ್ಸಾಕ್ರಮಗಳಿಗೂ ಗಮನವೀಯಲಾಗುತ್ತದೆ. ಕೆಲವು ಚಿಕಿತ್ಸಾಲಯಗಳಲ್ಲಿ ಮಾತ್ರ ಓಡಾಡಿಕೊಂಡಿರುವ ರೋಗಿಗಳನ್ನೇ ಚಿಕಿತ್ಸಿಸಲಾಗುತ್ತದೆ. ಇಂಥ ಚಿಕಿತ್ಸಾಲಯಗಳನ್ನು ಆಂಬ್ಯುಲೆಂಟ್ ಕ್ಲಿನಿಕ್ ಎಂದು ಕರೆಯುತ್ತಾರೆ. ಆಧುನಿಕ ಕಾಲದಲ್ಲಿ ಕ್ಲಿನಿಕ್ ಎಂಬ ಶಬ್ಧದ ಅರ್ಥವ್ಯಾಪ್ತಿ ಇನ್ನೂ ಅಧಿಕವಾಗಿದೆ ವಿಶೇಷರೋಗಗಳಿಗೆ ಗಮನವೀಯುವ ಚಿಕಿತ್ಸಾಸ್ಥಳಗಳಿಗೂ ಕ್ಲಿನಿಕುಗಳೆಂದು (ಉದಾಹರಣೆಗೆ ಡೈಯಾಬಿಟಿಕ್ ಕ್ಲಿನಿಕ್, ಕಾರ್ಡಿಯ ಕ್ಲಿನಿಕ್) ಹೆಸರುಂಟು.

ವರ್ಗ:ಆರೋಗ್ಯ ಮೇಲ್ವಿಚಾರಣಾ ಸೌರ್ಕರ್ಯಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸುದ್ದಿಗಾರ

thumb|ಸ್ಥಳದಲ್ಲಿರುವ ಸುದ್ದಿಗಾರ
ಸಾಮಾನ್ಯವಾಗಿ **ಸುದ್ದಿಗಾರ** ಅಥವಾ **ಬಾತ್ಮಿದಾರ**ನು ದೂರದ ಸ್ಥಳದಿಂದ ಮ್ಯಾಗಜ಼ೀನ್‍ಗಳಿಗೆ ಸುದ್ದಿ ಒದಗಿಸುವ ಪತ್ರಕರ್ತ ಅಥವಾ ವ್ಯಾಖ್ಯಾನಕಾರ, ಅಥವಾ ಹೆಚ್ಚು ಸಾಮಾನ್ಯವಾಗಿ ಹೇಳುವುದಾದರೆ, ವೃತ್ತಪತ್ರಿಕೆ, ಅಥವಾ ರೇಡಿಯೊ ಅಥವಾ ದೂರದರ್ಶನ ಸುದ್ದಿಗಳು, ಅಥವಾ ಬೇರೊಂದು ಬಗೆಯ ಕಂಪನಿಗೆ ವರದಿಗಳ ಕೊಡುಗೆ ನೀಡುವ ಏಜಂಟು. **ವಿದೇಶಿ ಸುದ್ದಿಗಾರ**ನು ಒಂದು ವಿದೇಶದ ರಾಷ್ಟ್ರದಲ್ಲಿ ನೆಲೆಗೊಂಡಿರುತ್ತಾನೆ. ಮೂಲತಃ ಸುದ್ದಿಗಾರರು ಅಂಚೆಪತ್ರದ ಮೂಲಕ ಸುದ್ದಿ ವರದಿಗಳನ್ನು ದಾಖಲಿಸುತ್ತಿದ್ದರು. ಇದು ಮೊದಲಿನ ಅಭ್ಯಾಸವಾಗಿತ್ತು. ಸುದ್ದಿಗಾರರ ಅತ್ಯಂತ ದೊಡ್ಡ ಜಾಲವು ಜರ್ಮನಿಯ ಏಆರ್‌ಡಿ ಮತ್ತು ಯು.ಕೆ.ಯ ಬಿಬಿಸಿಗೆ ಸೇರಿದೆ.

ಕಾನೂನು ವರದಿಗಾರನು ಕಾನೂನು ಅಥವಾ ಅಪರಾಧಿಕ ನ್ಯಾಯದ ವಿಷಯಗಳನ್ನು ಒಳಗೊಂಡ ಸಮಸ್ಯೆಗಳ ಬಗ್ಗೆ ವರದಿ ಮಾಡುತ್ತಾನೆ, ಮತ್ತು ಹಲವುವೇಳೆ ನ್ಯಾಯಾಲಯದ ಹತ್ತಿರದಿಂದ ವರದಿ ಮಾಡಬಹುದು.

**ವಿದೇಶಿ ಸುದ್ದಿಗಾರನು** ಮುಖ್ಯವಾಗಿ ವಿದೇಶದ ಸ್ಥಳಗಳಿಂದ ವರದಿ ಮಾಡುವ ವ್ಯಕ್ತಿಯಾಗಿರುತ್ತಾನೆ.

**ಯುದ್ಧ ವರದಿಗಾರ**ನು ಒಂದು ಯುದ್ಧ ಕ್ಷೇತ್ರದಿಂದ ಖುದ್ದಾಗಿ ವರದಿ ಮಾಡುವ ವಿದೇಶಿ ಸುದ್ದಿಗಾರ.

ವರ್ಗ:ಪತ್ರಿಕೋದ್ಯಮ
ಚಾಪೆ

thumb
**ಚಾಪೆ**ಯು (**ಮಂದಲಿಗೆ**) ಹೆಣೆದ ಜೊಂಡಿನಿಂದ ತಯಾರಿಸಲಾದ, ನೆಲದ ಮೇಲೆ ಕುಳಿತುಕೊಳ್ಳುವ ಸಾಧನ. ಇದನ್ನು ಕಂಬೋಡಿಯಾ, ಭಾರತ ಮತ್ತು ಥೈಲಂಡ್‍ಗಳ ಬಹುತೇಕ ಭಾಗಗಳಲ್ಲಿ ಕೈಯಿಂದ ತಯಾರಿಸಲಾಗುತ್ತದೆ**.**

ಜೊಂಡು ಹುಲ್ಲು, ತಾಳೆ ಎಲೆಗಳ ಪಟ್ಟಿಗಳು, ಅಥವಾ ಸುಲಭವಾಗಿ ಲಭ್ಯವಿರುವ ಯಾವುದೇ ಇತರ ಸ್ಥಳೀಯ ಸಸ್ಯಗಳನ್ನು ಹೆಣೆದು ಚಾಪೆಗಳನ್ನು ಉತ್ಪಾದಿಸಲಾಗುತ್ತದೆ. ಹೆಣಿಗೆಯ ಈ ಪ್ರಕ್ರಿಯೆಯಿಂದ ತಯಾರಿಸಲಾದ ಮೆತುವಾದ ಚಾಪೆಗಳನ್ನು ಥೈಲಂಡ್‍ನ ಮನೆಗಳಲ್ಲಿ ವ್ಯಾಪಕವಾಗಿ ಬಳಸಲಾಗುತ್ತದೆ. ಈಗ ಈ ಚಾಪೆಗಳನ್ನು ಬಳಸಿ ಖರೀದಿ ಚೀಲಗಳು, ಸ್ಥಳ ಚಾಪೆಗಳು, ಮತ್ತು ಅಲಂಕಾರಿಕ ಗೋಡೆ ತೂಗುವಸ್ತುಗಳನ್ನು ಕೂಡ ತಯಾರಿಸಲಾಗುತ್ತಿದೆ.

ಥೈಲಂಡ್‍ನ ಒಂದು ಬಗೆಯ ಜನಪ್ರಿಯ ಚಾಪೆಯನ್ನು ದಕ್ಷಿಣದ ಜವುಗು ಪ್ರದೇಶಗಳಲ್ಲಿ ಬೆಳೆಯುವ ಕಾಚುಡ್ ಎಂದು ಕರೆಯಲ್ಪಡುವ ಒಂದು ಬಗೆಯ ಜೊಂಡಿನಿಂದ ತಯಾರಿಸಲಾಗುತ್ತದೆ. ಜೊಂಡನ್ನು ಕೊಯ್ಲು ಮಾಡಿದ ಮೇಲೆ ಅದನ್ನು ಕೆಸರಿನಲ್ಲಿ ನೆನೆಸಲಾಗುತ್ತದೆ. ಇದರಿಂದ ಅದು ಗಟ್ಟಿಮುಟ್ಟಾಗುತ್ತದೆ ಮತ್ತು ಪಡಸಾಗುವುದಿಲ್ಲ. ನಂತರ ಅದನ್ನು ಸ್ವಲ್ಪ ಸಮಯ ಬಿಸಿಲಿನಲ್ಲಿ ಒಣಗಿಸಿ ಚಪ್ಪಟೆಯಾಗುವಂತೆ ಬಡಿಯಲಾಗುತ್ತದೆ. ನಂತರ ಇವಕ್ಕೆ ಬಣ್ಣ ಹಚ್ಚಿ ವಿವಿಧ ಗಾತ್ರಗಳು ಮತ್ತು ವಿನ್ಯಾಸಗಳ ಚಾಪೆಗಳಾಗಿ ಹೆಣೆಯಲಾಗುತ್ತದೆ.

## ಉಲ್ಲೇಖಗಳು 
* The National Identity Office, Office of the Prime Minister, Royal Thai Government (1998)

ವರ್ಗ:ಭಾರತೀಯ ಕರಕುಶಲ ವಸ್ತುಗಳು
ಚಿಂತಾಮಣಿ (ರತ್ನ)

ಹಿಂದೂ ಮತ್ತು ಬೌದ್ಧ ಎರಡು ಸಂಪ್ರದಾಯಗಳಲ್ಲಿ, **ಚಿಂತಾಮಣಿ**ಯು ಬಯಕೆಯನ್ನು ಈಡೇರಿಸುವ ರತ್ನ. ಕೆಲವರು, ಇದು ಪಾಶ್ಚಾತ್ಯ ರಸವಿದ್ಯೆಯಲ್ಲಿನ ಸ್ಪರ್ಶಮಣಿಗೆ ಸಮನಾಗಿದೆ ಎಂದು ಹೇಳುತ್ತಾರೆ. ಇದು ಬೌದ್ಧ ಧರ್ಮಗ್ರಂಥಗಳಲ್ಲಿ ಕಂಡುಬರುವ ಹಲವಾರು ಮಣಿ ರತ್ನ ಚಿತ್ರಗಳಲ್ಲಿ ಒಂದಾಗಿದೆ.

ಹಿಂದೂ ಧರ್ಮದಲ್ಲಿ ಇದನ್ನು ದೇವತೆಗಳಾದ ವಿಷ್ಣು ಮತ್ತು ಗಣೇಶರೊಂದಿಗೆ ಸಂಬಂಧಿಸಲಾಗಿದೆ. ಹಿಂದೂ ಸಂಪ್ರದಾಯದಲ್ಲಿ ಇದನ್ನು ಹಲವುವೇಳೆ ನಾಗರ ರಾಜನ ಸ್ವಾಮ್ಯದಲ್ಲಿರುವ ಅಥವಾ ಮಕರದ ಹಣೆಯ ಮೇಲಿರುವ ಅದ್ಭುತ ರತ್ನವಾಗಿ ಚಿತ್ರಿಸಲಾಗುತ್ತದೆ. ಮೂಲತಃ ಕ್ರಿ.ಶ. ೧೦ನೇ ಶತಮಾನದಲ್ಲಿ ಬರೆಯಲ್ಪಟ್ಟ ಯೋಗ ವಾಸಿಷ್ಠವು ಚಿಂತಾಮಣಿಯ ಬಗ್ಗೆ ಒಂದು ಕಥೆಯನ್ನು ಹೊಂದಿದೆ. ವಿಷ್ಣು ಪುರಾಣವು ತನ್ನ ಒಡೆಯನಿಗೆ ಸಮೃದ್ಧಿಯನ್ನು ದಯಪಾಲಿಸುವ, ಯದು ವಂಶ ವ್ಯವಸ್ಥೆಯನ್ನು ಕೋಶೀಕರಿಸುವ ಸ್ಯಮಂತ ರತ್ನದ ಬಗ್ಗೆ ಹೇಳುತ್ತದೆ. ವಿಷ್ಣು ಪುರಾಣವು ಕ್ರಿ.ಶ. ಮೊದಲ ಸಹಸ್ರಮಾನದ ಮಧ್ಯದಲ್ಲಿ ಬರೆಯಲ್ಪಟ್ಟಿತು ಎಂದು ಹೇಳಲಾಗಿದೆ. ಇದು ಮುಂಚಿನ ಧರ್ಮ ಅಥವಾ ಜನಶ್ರುತಿಯನ್ನು ಬಳಸಿಕೊಳ್ಳುತ್ತದೆ.

## ಟಿಪ್ಪಣಿಗಳು 

## ಉಲ್ಲೇಖಗಳು 
ವರ್ಗ:ಪೌರಾಣಿಕ ವಸ್ತುಗಳು
ಜಗದ್ಗುರು

***ಜಗದ್ಗುರು*** ಪದದ ಅರ್ಥ ಅಕ್ಷರಶಃ ಜಗತ್ತಿನ ಗುರು. ಇದು ಸನಾತನ ಧರ್ಮದಲ್ಲಿ ಬಳಸಲ್ಪಡುವ ಒಂದು ಬಿರುದಾಗಿದೆ. ಸಾಂಪ್ರದಾಯಿಕವಾಗಿ, ಇದನ್ನು (ಹಿಂದೂ ಧರ್ಮದಲ್ಲಿ ಆರು ಸಾಂಪ್ರದಾಯಿಕ ತತ್ವ ಸಿದ್ಧಾಂತಗಳ ಪೈಕೆ ಒಂದಾದ) ವೇದಾಂತ ಪರಂಪರೆಗೆ ಸೇರಿದ, ಪ್ರಸ್ಥಾನತ್ರಯಿಗಳ (ಬ್ರಹ್ಮ ಸೂತ್ರ (ವೇದಾಂತದ ಮೂಲಗ್ರಂಥ), ಭಗವದ್ಗೀತೆ (ಮಹಾಭಾರತದ ಭಾಗ) ಮತ್ತು ಪ್ರಧಾನ ಉಪನಿಷತ್ತುಗಳು) ಮೇಲೆ ಸಂಸ್ಕೃತ ಭಾಷ್ಯಗಳನ್ನು ಬರೆದಿರುವ ಆಚಾರ್ಯರಿಗೆ ನೀಡಲಾಗಿದೆ ಅಥವಾ ಬಳಸಲಾಗಿದೆ. ಐತಿಹಾಸಿಕವಾಗಿ, ಜಗದ್ಗುರುಗಳು ಒಂದು ಪರಂಪರೆಯನ್ನು ಸ್ಥಾಪಿಸಿರುವವರು, ಧರ್ಮವನ್ನು ಪ್ರಸಾರಮಾಡಲು ಸಂಸ್ಥೆಯನ್ನು ಸ್ಥಾಪಿಸಿರುವವರು, ಸಂಸ್ಕೃತ ಅಧ್ಯಯನದ ಕೇಂದ್ರವಾಗಿರುವುದಕ್ಕೆ ಮತ್ತು "ಸರ್ವಜ್ಞಾನಕ್ಕೆ ರಾಜಧಾನಿ"ಯಾಗಿರುವುದಕ್ಕೆ ಪ್ರಸಿದ್ಧವಾಗಿರುವ ವಾರಾಣಸಿಯಲ್ಲಿ ನೆಲೆಸಿರುವವರು.

## ಬಾಹ್ಯ ಸಂಪರ್ಕಗಳು 
* Jagadguru Rambhadracharya Handicapped University
* Jagadguru Sri Shivarathreeshwara Academy of Higher Education and Research
* Spiritual master of the whole world
* Who is the Jagad-Guru?
* Jagatguru Das Brahmacari

ವರ್ಗ:ಹಿಂದೂ ತತ್ವಶಾಸ್ತ್ರೀಯ ಪರಿಕಲ್ಪನೆಗಳು
ಜಾಲರಿ

right|thumb|ಲೋಹದ ಪರದೆ ಜಾಲರಿ
**ಜಾಲರಿ**ಯು (**ಜಾಲಂದರ**) ಲೋಹ, ನಾರು, ಅಥವಾ ಇತರ ಮೆತುವಾದ ಅಥವಾ ಬಾಗಿಸಬಹುದಾದ ವಸ್ತುಗಳ ಜೋಡಣೆಗೊಂಡಿರುವ ಎಳೆಗಳಿಂದ ತಯಾರಿಸಲಾದ ತಡೆಗೋಡೆ**.** ಜಾಲರಿಯು ಅನೇಕ ಲಗತ್ತಿಸಲಾದ ಅಥವಾ ಹೆಣೆದ ಎಳೆಗಳನ್ನು ಹೊಂದಿರುವುದರಿಂದ ಜಾಲ ಅಥವಾ ಬಲೆಯನ್ನು ಹೋಲುತ್ತದೆ.

## ಉಪಯೋಗಗಳು 
* ಜಾಲರಿಗಳನ್ನು ಹಲವುವೇಳೆ ಕೀಟಗಳನ್ನು ಹೊರತಡೆಯಲು ಬಳಸಲಾಗುತ್ತದೆ. ಕಿಟಕಿಗಳ ಮೇಲಿನ ತಂತಿ ಪರದೆಗಳು ಮತ್ತು ಸೊಳ್ಳೆಪರದೆಗಳು ಜಾಲರಿಗಳಾಗಿವೆ.
* ರೇಡಿಯೋ ಆವೃತ್ತಿ ವಿಕಿರಣದ ವಿರುದ್ಧ ರಕ್ಷಿಸಲು ತಂತಿಪರದೆಗಳನ್ನು ಬಳಸಬಹುದು, ಉದಾ. ಮೈಕ್ರೋವೇವ್ ಓವನ್ ಹಾಗೂ ಫ಼್ಯಾರಡೇ ಪಂಜರಗಳು.
* ಲೋಹದ ಮತ್ತು ನೈಲಾನ್ ತಂತಿಜಾಲರಿಯ ಶೋಧಕಗಳನ್ನು ಸೋಸುವಿಕೆಯಲ್ಲಿ ಬಳಸಲಾಗುತ್ತದೆ.
* ತಂತಿಜಾಲರಿಯನ್ನು ಸುಭದ್ರ ಪ್ರದೇಶಗಳ ರಕ್ಷಣೆಯಲ್ಲಿ ಮತ್ತು ವಿಧ್ವಂಸಕ ಪರದೆಗಳ ರೂಪದಲ್ಲಿ ರಕ್ಷಣೆಯಾಗಿ ಬಳಸಲಾಗುತ್ತದೆ.
* ತಂತಿಜಾಲರಿಗೆ ರೂಪಕೊಟ್ಟು ಉದ್ಯಾನದ ಆಸನಗಳು, ತ್ಯಾಜ್ಯ ಬುಟ್ಟಿಗಳು ಮತ್ತು ವಸ್ತು ನಿರ್ವಹಣೆಗಾಗಿ ಇತರ ಬುಟ್ಟಿಗಳನ್ನು ಸೃಷ್ಟಿಸಬಹುದು.

## ಬಾಹ್ಯ ಸಂಪರ್ಕಗಳು 
Wire Mesh 

ವರ್ಗ:ಉಕ್ಕು
ಸಂಯುಕ್ತ ಹೊರನಾಡ್

**ಸಂಯುಕ್ತ ಹೊರನಾಡ್**(ಸಂಯುಕ್ತ ಬೆಳವಾಡಿ) (ಹುಟ್ಟು: ೨೩ ಮೇ ೧೯೯೧) ಭಾರತೀಯ ಚಲನ ಚಿತ್ರ ಕಲಾವಿದೆ. ಕನ್ನಡ ಚಲನ ಚಿತ್ರರಂಗದಲ್ಲಿ ಅಭಿನೇತ್ರಿ. "ಲೈಫು ಇಷ್ಟೇನೇ" ಎನ್ನುವ ಕನ್ನಡ ಚಿತ್ರದಿಂದ ಸಿನೆಮಾರಂಗಕ್ಕೆ ಪಾದಾರ್ಪಣೆಮಾಡಿದ ಸಂಯುಕ್ತ, ತನ್ನ ಮೊದಲನೇ ಚಿತ್ರದಲ್ಲೇ ಯಶಸ್ಸು ಪಡೆದು ಹೆಸರು ಗಳಿಸಿದಳು. ೨೦೧೩ ರಲ್ಲಿ ದಕ್ಷಿಣ ಭಾರತದಿಂದ ಅಂತಾರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಗೆ ನಾಮಿನೇಟ್ ಆಗಿದ್ದಳು.(SIIMA) 

## ಪ್ರಾರಂಭಿಕ ಜೀವನ
ಸಂಯುಕ್ತ ಹೊರನಾಡು, ಕರ್ನಾಟಕದ ಒಬ್ಬ ರೂಪದರ್ಶಿ (Model) ಮತ್ತು ನಟಿಯೆಂದು ಪ್ರಸಿದ್ಧಿ ಹೊಂದಿದ್ದಾರೆ. ಪದವಿ ಶಿಕ್ಷಣ (ಮೀಡಿಯಾ)ವನ್ನು ಇಂಗ್ಲಿಷ್ ಹಾಗೂ ಮನಸ್ಶಾಸ್ತ್ರದಲ್ಲಿ ಮಾಡಿದ್ದಾಳೆ. ಕ್ರೈಸ್ಟ್ ವಿಶ್ವವಿದ್ಯಾಲಯದಲ್ಲಿ Duette Doodles in Aid ಕಿರುತೆರೆಯ ಕಾರ್ಯಕ್ರಮ ನಿರೂಪಕಿಯಾಗಿ (ಆಂಕರ್) ಆಗಿ ಪ್ರಾರಂಭಿಸಿದ ಸಂಯುಕ್ತ, ನಂತರ ಅಭಿನಯದ ಕಡೆ ಹೊರಳಿದರು. 

##### ಸಂಯುಕ್ತ ಹೊರನಾಡ್ ಅಭಿನಯಿಸಿದ ಚಿತ್ರಗಳು
# ಮೊದಲ ಚಿತ್ರ, **ಆ ದಿನಗಳು** 
# ಎರಡನೆಯ ಚಿತ್ರ **ಲೈಫ್ ಇಷ್ಟೇನೆ** (೨೦೧೧)
# ಪ್ರಕಾಶ್ ರಾಜ್ ಜೊತೆಗೆ ನಟಿಸಿದ ೩ ಭಾಷೆಗಳಲ್ಲಿ ತಯಾರಾದ (ತಮಿಳು) ಉನ್ ಸಮಯಲ್ ಅರಯಿಲ್, Ullavacharu Biryani (ತೆಲುಗು), ಒಗ್ಗರಣೆ (ಕನ್ನಡ)
# ಜಿಗರ್ ತಂಡ - ರಾಜ್ಯ ಪ್ರಶಸ್ತಿ ಗಳಿಸಿದ ಚಿತ್ರ 
# ಮಾರಿಕೊಂಡವರು 
# ದಯವಿಟ್ಟು ಗಮನಿಸಿ 
# ಅರಿಷಡ್ವರ್ಗ 
# ಕಾಫಿ ತೋಟ
# ಬರ್ಫಿ (೨೦೧೧)

## ಉಲ್ಲೇಖಗಳು

ವರ್ಗ:ಕನ್ನಡ ಚಲನಚಿತ್ರ ನಟಿಯರು
ತೋರಣ

thumb|ಗುಜರಾತ್‍ನ ತೋರಣ, ೨೦ನೇ ಶತಮಾನ.
ಹಿಂದೂ ಧರ್ಮದಲ್ಲಿ, **ತೋರಣ** ಪದವು ಅಲಂಕಾರಿಕ ಬಾಗಿಲು ತೂಗುವಸ್ತುವನ್ನು ಸೂಚಿಸುತ್ತದೆ. ಸಾಮಾನ್ಯವಾಗಿ ಇದನ್ನು ಮಾವಿನ ಎಲೆಗಳು ಮತ್ತು ಚೆಂಡು ಹೂಗಳಿಂದ ಅಲಂಕರಿಸಲಾಗಿರುತ್ತದೆ, ಅಥವಾ ಇದು ಬಾಗಿಲಿಗೆ ಕಟ್ಟಲಾದ, ಮೇಲೆ ಹೂವನ್ನು ಹೊಂದಿರುವ ಹುರಿಯನ್ನು ಸೂಚಿಸಬಹುದು. ಇದು ಸಾಂಪ್ರದಾಯಿಕ ಹಿಂದೂ ಸಂಸ್ಕೃತಿಯ ಭಾಗವಾಗಿದೆ ಮತ್ತು ಹಬ್ಬಗಳು ಹಾಗೂ ಮದುವೆಗಳಂತಹ ಸಂದರ್ಭಗಳಲ್ಲಿ ಬಳಸಲ್ಪಡುತ್ತದೆ. ತೋರಣವು ಹಸಿರು, ಹಳದಿ ಮತ್ತು ಕೆಂಪಿನಂತಹ ಬಣ್ಣಗಳನ್ನು ಹೊಂದಿರಬಹುದು. ಇವನ್ನು ಬಟ್ಟೆಗಳು ಅಥವಾ ಲೋಹಗಳಿಂದ, ಸಾಮಾನ್ಯವಾಗಿ ಮಾವಿನ ಎಲೆಗಳನ್ನು ಹೋಲುವಂತೆ ಮಾಡಲಾಗಿರಬಹುದು. ಪ್ರದೇಶವನ್ನು ಅವಲಂಬಿಸಿ ಇವು ಇತರ ಅಲಂಕಾರಿಕ ಲಕ್ಷಣಗಳನ್ನು ಕೂಡ ಹೊಂದಿರುತ್ತವೆ.

## ಉಲ್ಲೇಖಗಳು 
ವರ್ಗ:ಅಲಂಕಾರಿಕ ಕಲೆಗಳು
ಕೋವಿಮದ್ದು

right|thumb
**ಕೋವಿಮದ್ದು** ಪರಿಚಿತವಾಗಿರುವ ಅತ್ಯಂತ ಮುಂಚಿನ ರಾಸಾಯನಿಕ ಸ್ಫೋಟಕ. ಇದು ಗಂಧಕ, ಇದ್ದಿಲು ಮತ್ತು ಪೊಟ್ಯಾಷಿಯಂ ನೈಟ್ರೇಟ್‍ಗಳ (KNO3) ಮಿಶ್ರಣವನ್ನು ಹೊಂದಿರುತ್ತದೆ. ಗಂಧಕ ಮತ್ತು ಇದ್ದಿಲು ಇಂಧನಗಳಾಗಿ ಕಾರ್ಯನಿರ್ವಹಿಸಿದರೆ ಪೊಟ್ಯಾಷಿಯಂ ನೈಟ್ರೇಟ್ ಉತ್ಕರ್ಷಣಕಾರಿಯಾಗಿದೆ. ಅದರ ಬೆಂಕಿಯುಂಟುಮಾಡುವ ಲಕ್ಷಣಗಳು ಮತ್ತು ಅದು ಉತ್ಪಾದಿಸುವ ಶಾಖ ಹಾಗೂ ಅನಿಲದ ಪರಿಮಾಣದ ಪ್ರಮಾಣದ ಕಾರಣ, ಕೋವಿಮದ್ದನ್ನು ಆಗ್ನೇಯಾಸ್ತ್ರಗಳು, ಫಿರಂಗಿಗಳು, ರಾಕೆಟ್‍ಗಳು ಹಾಗೂ ಸುಡುಮದ್ದುಗಳಲ್ಲಿ ನೋದಕವಾಗಿ, ಮತ್ತು ಕಲ್ಲು ಗಣಿಗಾರಿಕೆ, ಗಣಿಗಾರಿಕೆ ಮತ್ತು ರಸ್ತೆ ನಿರ್ಮಾಣದಲ್ಲಿ ಸ್ಫೋಟಕ ಪುಡಿಯಾಗಿ ವ್ಯಾಪಕವಾಗಿ ಬಳಸಲಾಗಿದೆ.

ಕೋವಿಮದ್ದನ್ನು ಚೀನಾದಲ್ಲಿ ೯ನೇ ಶತಮಾನದಲ್ಲಿ ಆವಿಷ್ಕರಿಸಲಾಯಿತು ಮತ್ತು ೧೩ ನೇ ಶತಮಾನದ ಕೊನೆಯವರೆಗೆ ಯೂರೇಷ್ಯಾದ ಬಹುತೇಕ ಭಾಗಗಳಾದ್ಯಂತ ಹರಡಿತು. ಮೂಲತಃ ಔಷಧೀಯ ಉದ್ದೇಶಗಳಿಗಾಗಿ ಟಾವೋವಾದಿಗಳು ಇದನ್ನು ಅಭಿವೃದ್ಧಿಪಡಿಸಿದರು. ಕೋವಿಮದ್ದನ್ನು ಯುದ್ಧದ ಉದ್ದೇಶಕ್ಕಾಗಿ ಮೊದಲ ಸಲ ಸುಮಾರು ಕ್ರಿ.ಶ. ೧೦೦೦ರಲ್ಲಿ ಬಳಸಲಾಯಿತು.

## ಬಾಹ್ಯ ಸಂಪರ್ಕಗಳು 
* Gun and Gunpowder
* The Origins of Gunpowder
* Cannons and Gunpowder
* Oare Gunpowder Works, Kent, UK 
* Royal Gunpowder Mills
* The DuPont Company on the Brandywine A digital exhibit produced by the Hagley Library that covers the founding and early history of the DuPont Company powder yards in Delaware
* 
* Video Demonstration of the Medieval Siege Society's Guns, Including showing ignition of gunpowder
* Black Powder Recipes
* 

ವರ್ಗ:ನೋದಕಗಳು
ಪೊಯೇಸಿಯಿ

thumb|ಹುಲ್ಲುಭೂಮಿ

**ಪೊಯೇಸಿಯಿ** **ಹುಲ್ಲುಗಳು** ಎಂದು ಕರೆಯಲ್ಪಡುವ ಏಕದಳ ಹೂಬಿಡುವ ಸಸ್ಯಗಳ ಒಂದು ದೊಡ್ಡದಾದ ಮತ್ತು ಬಹುತೇಕ ಸರ್ವವ್ಯಾಪಿ ಕುಟುಂಬವಾಗಿದೆ. ಪೊಯೇಸಿಯಿ ಕುಟುಂಬದಲ್ಲಿ ಧಾನ್ಯ ಹುಲ್ಲುಗಳು, ಬಿದಿರುಗಳು ಮತ್ತು ನೈಸರ್ಗಿಕ ಹುಲ್ಲುಭೂಮಿ ಹಾಗೂ ಕೃಷಿಮಾಡಲಾದ ಹುಲ್ಲುಮೈದಾನಗಳು ಹಾಗೂ ಗೋಮಾಳದ ಹುಲ್ಲುಗಳು ಸೇರಿವೆ. ಹುಲ್ಲುಗಳು ಗೆಣ್ಣುಗಳ ಹೊರತಾಗಿ ಬೇರೆಡೆಗಳಲ್ಲಿ ಪೊಳ್ಳಾಗಿರುವ ಕಾಂಡಗಳು ಮತ್ತು ಎರಡು ದರ್ಜೆಗಳಲ್ಲಿ ಹುಟ್ಟಿರುವ ಕಿರಿದಾದ ಪರ್ಯಾಯ ಎಲೆಗಳನ್ನು ಹೊಂದಿರುತ್ತವೆ. ಪ್ರತಿ ಎಲೆಯ ಕೆಳಗಿನ ಭಾಗವು ಕಾಂಡವನ್ನು ಆವರಿಸಿರುತ್ತದೆ, ಮತ್ತು ಎಲೆ ಕೋಶವನ್ನು ರೂಪಿಸುತ್ತದೆ. ಈ ಕುಟುಂಬದಲ್ಲಿ ಸುಮಾರು ೭೮೦ ಕುಲಗಳು ಮತ್ತು ಸುಮಾರು ೧೨,೦೦೦ ಪ್ರಜಾತಿಗಳಿವೆ, ಮತ್ತು ಐದನೇ ಅತಿ ದೊಡ್ಡ ಸಸ್ಯ ಕುಟುಂಬವೆನಿಸಿಕೊಂಡಿದೆ.

## ಉಲ್ಲೇಖಗಳು 
ವರ್ಗ:ಹುಲ್ಲುಗಳು
ಠರಾವು

ಕಾನೂನಿನಲ್ಲಿ, **ಠರಾವು** ಎಂದರೆ ಒಂದು ಪರ್ಯಾಲೋಚಕ ನಿಕಾಯವು ಅಂಗೀಕರಿಸುವ ಲಿಖಿತ ಗೊತ್ತುವಳಿ. ಸಾಮಾನ್ಯವಾಗಿ ಸೂಚನೆಯಾಗಿ ಪ್ರಸ್ತಾಪಿಸಬಹುದಾದ ಏನಾದರೂ ಠರಾವಿನ ವಸ್ತುವಾಗಿರಬಹುದು. ಆದರೆ, ದೀರ್ಘ ಅಥವಾ ಮುಖ್ಯ ಸೂಚನೆಗಳಿಗಾಗಿ, ಹಲವುವೇಳೆ ಅವುಗಳನ್ನು ಬರೆಯುವುದು ಉತ್ತಮವಾಗಿರುತ್ತದೆ. ಇದರಿಂದ ಅದರ ಮೇಲಿನ ಚರ್ಚೆ ಹೆಚ್ಚು ಸುಲಭವಾಗುತ್ತದೆ ಅಥವಾ ಅದರ ಅಂಗೀಕಾರದ ನಂತರ ನಿಕಾಯದ ಹೊರಗೆ ಅದನ್ನು ವಿತರಣೆ ಮಾಡಬಹುದು.

## ನಿಗಮಗಳಲ್ಲಿ 
ನಿಗಮಗಳಲ್ಲಿ, ಲಿಖಿತ ಠರಾವು ನಿಗಮದ ನಿರ್ದೇಶಕರ ಮಂಡಳಿಯ ವಿಷಯದಲ್ಲಿ ವಿಶೇಷವಾಗಿ ಉಪಯುಕ್ತವಾಗಿರುತ್ತದೆ, ಏಕೆಂದರೆ ಈ ಮಂಡಳಿಯು ಸಾಮಾನ್ಯವಾಗಿ ನಿಗಮದ ಸ್ಥಿರಾಸ್ತಿ ಖರೀದಿಗಳು ಅಥವಾ ಮಾರಾಟಗಳಿಗೆ ಒಪ್ಪಿಗೆ ನೀಡಬೇಕಾಗಿರುತ್ತದೆ. ಅಂತಹ ಠರಾವನ್ನು ನಿಗಮದ ಕಾರ್ಯದರ್ಶಿಯು ದೃಢೀಕರಿಸಿದಾಗ, ಆ ಮಾರಾಟವನ್ನು ಸರಿಯಾಗಿ ಪ್ರಮಾಣೀಕರಿಸಲಾಗಿದೆ ಎಂದು ವಹಿವಾಟಿನ ಇತರ ಪಕ್ಷಕ್ಕೆ ಭರವಸೆ ಸಿಕ್ಕಿದಂತಾಗುತ್ತದೆ.

## ಠರಾವುಗಳ ಐತಿಹಾಸಿಕ ಉದಾಹರಣೆಗಳು 
* Gulf of Tonkin Resolution
* Kentucky and Virginia Resolutions
* United Nations General Assembly resolutions
* United Nations Security Council resolutions
* War Powers Resolution

ವರ್ಗ:ಸಂಸದೀಯ ಕಾರ್ಯವಿಧಾನ
ತಗಡು

thumb|ತುಕ್ಕುರಹಿತ ಉಕ್ಕಿನ ತಗಡುಗಳು ಕ್ರೈಸ್ಲರ್ ಕಟ್ಟಡದ ಹೊದಿಕೆಯಾಗಿವೆ
**ತಗಡು** ಎಂದರೆ ಕೈಗಾರಿಕಾ ಪ್ರಕ್ರಿಯೆಯಿಂದ ತೆಳುವಾದ, ಚಪ್ಪಟೆ ತುಂಡುಗಳಾಗಿ ರೂಪಿಸಲಾದ ಲೋಹ. ತಗಡು ಲೋಹಗೆಲಸದಲ್ಲಿ ಬಳಸಲಾಗುವ ಮೂಲಭೂತ ರೂಪಗಳಲ್ಲಿ ಒಂದಾಗಿದೆ ಮತ್ತು ಇದನ್ನು ವಿವಿಧ ಆಕಾರಗಳಾಗಿ ಕತ್ತರಿಸಿ ಬಗ್ಗಿಸಬಹುದು. ತಗಡಿನಿಂದ ಅಸಂಖ್ಯಾತ ದೈನಂದಿನ ವಸ್ತುಗಳನ್ನು ರಚಿಸಲಾಗುತ್ತದೆ. ಇದರ ದಪ್ಪ ಬಹಳ ಗಣನೀಯವಾಗಿ ಬದಲಾಗಬಹುದು; ಅತ್ಯಂತ ತೆಳುವಾದ ತಗಡುಗಳನ್ನು ರೇಕು/ವರ್ತಿರೇಕು ಎಂದು ಪರಿಗಣಿಸಲಾಗುತ್ತದೆ.

ತಗಡಾಗಿ ರೂಪಿಸಬಲ್ಲ ಅನೇಕ ವಿಭಿನ್ನ ಲೋಹಗಳಿವೆ, ಉದಾಹರಣೆಗೆ ಅಲ್ಯೂಮಿನಿಯಮ್, ಹಿತ್ತಾಳೆ, ತಾಮ್ರ, ಉಕ್ಕು, ತವರ, ನಿಕಲ್ ಮತ್ತು ಟೈಟೇನಿಯಮ್. ಅಲಂಕಾರಿಕ ಉಪಯೋಗಗಳಿಗಾಗಿ, ಕೆಲವು ಪ್ರಮುಖ ತಗಡುಗಳಲ್ಲಿ ಬೆಳ್ಳಿ, ಚಿನ್ನ ಮತ್ತು ಪ್ಲಾಟಿನಮ್ ಸೇರಿವೆ (ಪ್ಲಾಟಿನಮ್ ತಗಡನ್ನು ವೇಗವರ್ಧಕವಾಗಿಯೂ ಬಳಸಲಾಗುತ್ತದೆ).

## ಬಾಹ್ಯ ಸಂಪರ್ಕಗಳು 
* 
* 

ವರ್ಗ:ಲೋಹ ತಯಾರಿಕೆ
ವಿದ್ಯಾ ಮೂರ್ತಿ

**ವಿದ್ಯಾ ಮೂರ್ತಿ**, ಒಬ್ಬ ಭಾರತೀಯ ಚಲನಚಿತ್ರ ನಟಿ. ಕನ್ನಡ ಭಾಷೆಯ ಕಿರುತೆರೆಯಲ್ಲಿ ನಟಿಯಾಗಿದ್ದಾರೆ. ಅವರ ಪ್ರಮುಖ ಧಾರಾವಾಹಿಗಳು : ಮಾಯಾ ಮೃಗ, ಬದುಕು, ಮುಕ್ತ ಮುಕ್ತ, ಕೃಷ್ಣ ತುಳಸಿ, ಪಾಪು ಪಾಂಡು, ಮತ್ತು ಇತ್ತೀಚಿಗೆ ಟಿ.ಏನ್.ಸೀತಾರಾಂ ನಿರ್ದೇಶಿಸುತ್ತಿರುವ **ಮಗಳು ಜಾನಕಿ**ಯಲ್ಲಿ ದೇವಕಿಯ ಪಾತ್ರವನ್ನು ನಿರ್ವಹಿಸುತ್ತಿದ್ದಾರೆ. ಈ ಧಾರವಾಹಿ 'ಕಲರ್ಸ್ ಸೂಪರ್ ಚಾನೆಲ್' ವತಿಯಿಂದ ಪ್ರಸಾರವಾಗುತ್ತಿದೆ. ವಿದ್ಯಾ ಮೂರ್ತಿಯವರು, ಈಗಾಗಲೇ ಸುಮಾರು ೩೫ ಧಾರಾವಾಹಿಗಳಲ್ಲಿ ಅಭಿನಯಿಸಿದ್ದಾರೆ. ಸುಮಾರು ೧ ಡಝನ್ ಗೂ ಹೆಚ್ಚು  ಕನ್ನಡ ಚಿತ್ರಗಳಲ್ಲೂ ನಟಿಸಿದ್ದಾರೆ.
## ಜನನ,ವಿದ್ಯಾಭ್ಯಾಸ
'ವಿದ್ಯಾರವರು', ಕೊಡಗು ಜಿಲ್ಲೆಯ ಪರ್ವತ ಧಾಮ,ಮಡಕೇರಿಯಲ್ಲಿ ಜನಿಸಿದರು. ಅವರ ತಂದೆ ಮಡಕೇರಿಯಲ್ಲಿ ನೌಕರಿಯಲ್ಲಿದ್ದರು. ತಂದೆಯವರು ಹಾಸನ ಜಿಲ್ಲೆಯ ಮಾವಿನಕೆರೆ ಗ್ರಾಮದವರು. ವಿದ್ಯಾರವರು, ಹೆರಗು ನರಸಿಂಹ ಮೂರ್ತಿಯವರನ್ನು ಮದುವೆಯಾದರು.ಈ ದಂಪತಿಗಳಿಗೆ ಒಬ್ಬ ಮಗನಿದ್ದಾನೆ. ವಿದ್ಯಾರವರ ಸೋದರ, ಜಿ.ಕೆ.ಜಗದೀಶ್ ವಿದ್ಯಾರವರಿಗೆ ಆದರ್ಶಪ್ರಾಯರು. ಜಗದೀಶ್ ಭರತನಾಟ್ಯ ಪ್ರವೀಣರಲ್ಲದೆ ನಟನಾ ಸಾಮರ್ಥ್ಯವನ್ನೂ ಹೊಂದಿದ್ದರು. ವಿದ್ಯಾ, ಕನ್ನಡ ಸಾಹಿತ್ಯದಲ್ಲಿ ಆಸಕ್ತರು. ಎಕೊನೊಮಿಕ್ಸ್, ಮತ್ತು ಮನಶ್ಯಾಸ್ತ್ರದ ವಿದ್ಯಾರ್ಥಿನಿ. ಲೇಖಕಿಯರ ಬಳಗದಲ್ಲಿ ಸಕ್ರಿಯರಾಗಿ ಕೆಲಸಮಾಡುತ್ತಿದ್ದರು. ಕವನಗಳು ಮತ್ತು ಚಿಕ್ಕ ಕಥೆಗಳ ಲೇಖಕಿಯಾಗಿದ್ದರು.

## ಬಾಲ್ಯದಿಂದಲೇ ಅಭಿನಯದಲ್ಲಿ ಆಸಕ್ತಿ
ವಿದ್ಯಾರವರು ತಮ್ಮ ತಮ್ಮ ಶಾಲಾ ಕಾಲೇಜಿನ ದಿನಗಳಿಂದಲೇ ಅಭಿನಯವನ್ನು ಮಾಡುತ್ತಾ ಬಂದಿದ್ದಾರೆ. (NMKRV)ಎನ್.ಎಂ.ಕೆ.ಆರ್.ವಿ.ಕಾಲೇಜಿನ ಪ್ರಥಮ ಬ್ಯಾಚಿನ ವಿದ್ಯಾರ್ಥಿನಿಯಾಗಿದ್ದರು. ಆಗಿನ ಪ್ರಾಂಶುಪಾಲೆ ಸಿ.ಏನ್.ಮಂಗಳರವರು ವಿದ್ಯಾರವರನ್ನು ತಮ್ಮ ಕಾಲೇಜಿಗೆ ಆರಿಸಿಕೊಂಡರು. ಡಾ.ಮಂಗಳಾರವರು ಅಭಿನಯ ಕಲೆಯ ಪ್ರತಿಭೆಯ ಬಗ್ಗೆ ಕೇಳಿ ಪ್ರಭಾವಿತರಾಗಿದ್ದರು. ಆದರೆ ವಿದ್ಯಾರವರ ಪರಿವಾರದವರು ಅಭಿನಯಕಲೆಯ ಆಯ್ಕೆಯ ಬಗ್ಗೆ ಸಮ್ಮತಿ ಕೊಡಲಿಲ್ಲ. ಅದೇ ರೀತಿ ೧೯೭೮ ರಲ್ಲಿ ಮದುವೆಯಾದ ಬಳಿಕ ಅವರ ಗಂಡನ ಮನೆಯವರದೂ ಪ್ರೋತ್ಸಾಹವಿರಲಿಲ್ಲ. ಸುಮಾರು ೧೫ ವರ್ಷ ವಿದ್ಯಾಮೂರ್ತಿಯವರು ಸಿನಿಮಾರಂಗದ ಕಡೆ ತಲೆಹಾಕಲಿಲ್ಲ. ತಮ್ಮ ಪ್ರಥಮ ಕನ್ನಡ ಚಿತ್ರ ಗೋರೂರು ರಾಮಸ್ವಾಮಿ ಅಯ್ಯಂಗಾರ್ ಬರೆದ **ಊರ್ವಶಿ** ಚಲನ ಚಿತ್ರದಲ್ಲಿ ಅಭಿನಯಿಸಿದರು.

## ಮಗಳು ಜಾನಕಿ ಧಾರಾವಾಹಿಯಲ್ಲಿ
ಈಗ ಕರ್ನಾಟಕದಲ್ಲಿ ಟಿ.ಎನ್.ಸೀತಾರಾಂ ರವರು ನಿರ್ದೇಶಿಸುತ್ತಿರುವ "ಮಗಳು ಜಾನಕಿ" ಸೀರಿಯಲ್ ನಲ್ಲಿ "ದೇವಕಿ" ಎಂಬ ತಾಯಿಯ ಪಾತ್ರವನ್ನು ಅಭಿನಯಿಸುತ್ತಿದ್ದಾರೆ.

## ಬಾಹ್ಯ ಕೊಂಡಿಗಳು 
*

## ಉಲ್ಲೇಖಗಳು

ವರ್ಗ:ಬೆಂಗಳೂರಿನವರು
ವರ್ಗ:ಕನ್ನಡ ಚಲನಚಿತ್ರ ನಟಿಯರು
ವರ್ಗ:ಕಿರುತೆರೆ ನಟನಟಿಯರು
ತೌಡು

thumb|ಅಕ್ಕಿ ತೌಡು

**ತೌಡು** ಎಂದರೆ ಅಕ್ಕಿ, ಗೋಧಿ, ರೈ, ಜೋಳ, ಮುಂತಾದ ಧಾನ್ಯಗಳ ಕಾಳುಗಳ ಮೇಲೆ ಇರುವ ತೆಳುಪೊರೆ (ಬ್ರಾನ್), ಸಸ್ಯದಿಂದ ಧಾನ್ಯವನ್ನು ವಿಂಗಡಿಸಿದ ಮೇಲೆ ಅದನ್ನು ಕುಟ್ಟಿ ಹೊಟ್ಟಿನಿಂದ ಬೇರ್ಪಡಿಸಿ ಕಾಳನ್ನು ಪಡೆಯಲಾಗುತ್ತದೆ. ಕಾಳನ್ನೇ ನೇರವಾಗಿ ಪಾಕಮಾಡಿ ತಿಂದರೆ ಬಾಯಲ್ಲಿ ಸ್ವಲ್ಪ ಕಸಕಸವಾಗಿ ಸಿಕ್ಕ ಬಹುದಾದ್ದರಿಂದ ಇಲ್ಲವೇ ತಯಾರಿಸಿದ ಪದಾರ್ಥದ ಬಣ್ಣ ಮಸುಕಾಗಿರಬಹುದಾದ್ದರಿಂದ ಕಾಳಿನ ಹೊರಪದರಗಳಣ್ನು ತೆಗೆದುಹಾಗಿ ಉಪಯೋಗಿಸುವುದು ರೂಢಿಗೆ ಬಂತು. ಗೋಧಿ, ಜೋಳ, ವಗೈರ ಕಾಳುಗಳನ್ನು ಚೆನ್ನಾಗಿ ಕುಟ್ಟಿ ಹಿಟ್ಟು ಮಾಡಿ ಜರಡಿಯಾಡಿ ತೌಡನ್ನು ಬೇರ್ಪಡಿಸುತ್ತಾರೆ. ಇದು ಪದರ ಪದರವಾದ ಚೂರ್ಣ ದಂತಿರುತ್ತದೆ (ಫ್ಲೇಕ್ಸ್). ಬತ್ತದ ಹೊಟ್ಟನ್ನು ತೆಗೆದು ಅಕ್ಕಿಯನ್ನು ಪಡೆದು ಅದಕ್ಕೆ ಬಿಳೀ ಬಣ್ಣ ಬರುವಂತೆ ಮಾಡಲು ಇನ್ನೊಮ್ಮೆ ಅದನ್ನು ಗಿರಣಿಗೆ ಹಾಕಿದಾಗ ಅಕ್ಕಿ ಕಾಳುಗಳ ಮೇಲಿನ ತಿಳಿಪೊರೆ ಹಿಟ್ಟಿನಂತೆ ಬೇರ್ಪಡುತ್ತದೆ. ಹೀಗೆ ದೊರಕುವ ತೌಡಿನಲ್ಲಿ ಕಾಳಿನಲ್ಲಿರುವ ಮೊಳಕೆ, ಭ್ರೂಣಾಹಾರಗಳೂ (ಎಂಡೋಸ್ಪಮ್ರ್ಸ್) ಸೇರಿರುತ್ತವೆ. ಆದ್ದರಿಂದ ತೌಡಿನಲ್ಲಿ ಪುಷ್ಟಿಕಾಂಶ ಇರುವುದು ವ್ಯಕ್ತ. ತೌಡನ್ನು ದನಕರುಗಳು, ಕುದುರೆ, ಹಂದಿ, ಕೋಳಿ, ಇವುಗಳಿಗೆ ಆಹಾರವಾಗಿ ಉಪಯೋಗಿಸುವುದು ಸರ್ವೇಸಾಮಾನ್ಯ. ಜೀರ್ಣವಾಗದ ಅಂಶವೂ ತೌಡಿನಲ್ಲಿ ಹೆಚ್ಚಾಗಿರುವುದರಿಂದ ಅದು ಮಲ ವಿಸರ್ಜನೆಗೆ ಸಹಾಯಕವಾಗಿ ಪ್ರಾಣಿಗಳಲ್ಲಿ ಮಲಬದ್ದತೆ ಉಂಟಾಗದಿರುವಂತೆ ಮಾಡುತ್ತದೆ. ತೌಡು ಎಲ್ಲ ಪ್ರಾಣಿಗಳಿಗೂ ಉತ್ತಮ ಆಹಾರ. ಇದನ್ನು ಹೆಚ್ಚಿನ ಪ್ರಮಾಣದಲ್ಲಿ ಕೊಟ್ಟಾಗಲೂ ಅವುಗಳ ಆರೋಗ್ಯದ ಮೇಲೆ ಕೆಟ್ಟ ಪರಿಣಾಮ ಉಂಟಾಗುವುದಿಲ್ಲ.

ಗೋದಿಯ ತೌಡಿನಲ್ಲಿ ಸುಮಾರು 16% ಪ್ರೋಟಿನ್, 4.5% ಕೊಬ್ಬು, 15%-20% ಪಿಷ್ಟ, 10% ಕ್ಕಿಂತ ಹೆಚ್ಚಿಲ್ಲದಷ್ಟು ನಾರುಪದಾರ್ಥಗಳು ಇವೆ. ತೌಡಿನ ಪ್ರೋಟಿನ್ ಗೋದಿಕಾಳಿನ ಪ್ರೋಟೀನಿಗಿಂತ ಉತ್ತಮ ಪೌಷ್ಟಿಕ ರಂಜಕವೂ ಇದೆ. ಕ್ಯಾಲ್ಸಿಯಮ್ ಪ್ರಮಾಣ ಕಡಿಮೆ ಇರುವುದರಿಂದ ರಂಜಕ ರಕ್ತಗತವಾಗಬಲ್ಲದಾಗಿ ಉಪಯುಕ್ತವಾಗಿದೆ. ಗೋದಿಯ ತೌಡಿನ ಒಟ್ಟಿನಲ್ಲಿ ಸುಮಾರು 2/3 ಭಾಗ ಆಹಾರಘಟಕವಾಗಿ ಒದಗಬಹುದಾಗಿದೆ.

ಅಕ್ಕಿಯ ತೌಡಿನಲ್ಲಿ ಸುಮಾರು 12% ಪ್ರೋಟೀನ್, 14% ಕೊಬ್ಬು, 15%-20% ಪಿಷ್ಠ, 12% ನಾರುಪದಾರ್ಥಗಳು ಇವೆ. ಕೊಬ್ಬಿನ ಅಂಶ ಹೆಚ್ಚಾಗಿರುವುದರಿಂದ ಅಕ್ಕಿ ತೌಡನ್ನು ಕೆಡೆದಂತೆ ಬಹಳ ದಿನ ಇಡಲಾಗುವುದಿಲ್ಲ. ಬೇಗ ಮಣಕುವಾಸನೆ (ರ್ಯಾನ್ ಸಿಡ್) ಬಂದುಬಿಡುತ್ತದೆ. ಪೌಷ್ಟಿಕಾಂಶಗಳು ಅಧಿಕ ಪ್ರಮಾಣದಲ್ಲಿ ಇರುವುದರಿಂದ ದನಕರುಗಳ ಆಹಾರದಲ್ಲಿ ಒಟ್ಟು ತೂಕದ 1/3 ರಷ್ಟು ಪ್ರಮಾಣದಲ್ಲಿ ತೌಡನ್ನು ಸೇರಿಸುವುದುಂಟು. ಗೋದಿಯ ತೌಡಿನ ಬದಲು ಅಕ್ಕಿ ತೌಡನ್ನು ಉಪಯೋಗಿಸುವುದಕ್ಕೆ ಯಾರ ಅಭ್ಯಂತರವೂ ಇಲ್ಲ. ಆದರೆ ಅಕ್ಕಿತೌಡು ಹಿಟ್ಟಿನಂತಿರುವುದರಿಂದ ಬತ್ತದ ಹೊಟ್ಟನ್ನು ಪುಡಿಮಾಡಿ ತೌಡಿನ ಜೊತೆ ಬೆರಸಿ ಮಾರಲು ವ್ಯಾಪಾರಸ್ಥರಿಗೆ ಅನುಕೂಲ. ಇಂಥ ಬೆರೆಕ ತೌಡನ್ನು ಪ್ರಾಣಿಗಳಿಗೆ ಕೊಟ್ಟರೆ ಅವುಗಳ ಜಠರ ಕರುಳುಗಳಲ್ಲಿ ಕೆಟ್ಟ ಪರಿಣಾಮವಾಗಬಹುದಾದ ವಿಷಯ ವ್ಯಕ್ತ.

ಜೋಳದ ತೌಡು ಜೋಳದ ಕಾಳುಗಳನ್ನು ಹಿಟ್ಟುಮಾಡಿ ಜರಡಿ ಆಡಿದಾಗ ದೊರಕುವ ವಸ್ತು. ಇದರಲ್ಲಿಯೂ ಅಕ್ಕಿತೌಡು ಗೋದಿತೌಡುಗಳಂತೆಯೇ ಪೌಷ್ಟಿಕಾಂಶಗಳು ಇರುತ್ತವೆ. ಜೋಳ ಹೆಚ್ಚು ಬಳಕೆಯಲ್ಲಿರುವ ಪ್ರಾಂತ್ಯಗಳಲ್ಲಿ ಜೋಳದ ತೌಡನ್ನು ಪ್ರಾಣಿಗಳ ಮೇವಾಗಿ ಉಪಯೋಗಿಸುತ್ತಾರೆ. ಆದರೆ ಇದಕ್ಕೆ ಮಿಕ್ಕ ತೌಡುಗಳಿಗಿರುವಷ್ಟು ಬೇಡಿಕೆ ಇಲ್ಲ.

ಅಕ್ಕಿಯ ತೌಡಿನಲ್ಲಿ ವೈಟಮಿನ್ ಬಿ1 ತಕ್ಕಷ್ಟು ಪ್ರಮಾಣದಲ್ಲಿದೆ. ವೈಟಮಿನ್ ಬಿ1 ವಸ್ತುವನ್ನು ಮೊದಲು ಪತ್ತೆಮಾಡಿ ಪ್ರತ್ಯೇಕಿಸಿದ್ದು ಅಕ್ಕಿತೌಡಿನಿಂದಲೇ. ಬಣ್ಣ ಪ್ರಧಾನವೆಂದು ಗಣಿಸಿ ಅಕ್ಕಿಗೆ ಮೆರಗು (ಪಾಲಿಷ್) ಕೊಟ್ಟಾಗ ಈ ವೈಟಮಿನ್ ಬಹುವಾಗಿ ಕಳೆದು ಹೋಗುತ್ತದೆ. ಆದ್ದರಿಂದ ಮೆರಗುಕೊಟ್ಟ ಅಕ್ಕಿಯನ್ನೇ ಉಪಯೋಗಿಸುವುದರಿಂದ ವಿಟಮಿನ್ ಃ1 ಕೊರತೆ ಉಂಟಾಗಬಹುದು. ಈ ಕೊರತೆಯನ್ನು ನೀಗಲು ತೌಡನ್ನು ಉಪಯೋಗಿಸಬಹುದು. ಆದರೆ ಇದು ಬಾಯಿಗೆ ಕಸಕಸವಾಗಿ ಸಿಕ್ಕುವುದರಿಂದ ಸೇವನೆ ಹಿತವಾಗಿರುವುದಿಲ್ಲ. ಕೈಯಿಂದ ಕುಟ್ಟಿದ ಅಕ್ಕಿ ಇಲ್ಲವೇ ಮೆರಗು ಕೊಡದ ಅಕ್ಕಿಯನ್ನು ಸೇವಿಸುವುದರಿಂದ ಬಿ1 ವೈಟಮಿನ್ನಿನ ಕೊರತೆ ಸಂಭವವನ್ನು ಮಿತಗೊಳಿಸಬಹುದು.

ತೌಡನ್ನು ಬಿಸ್ಕತ್ತು ಮತ್ತಿತರ ಖಾದ್ಯವಸ್ತುಗಳ ತಯಾರಿಕೆಯಲ್ಲಿ ಬಳಸುತ್ತಾರೆ. ಕೆಲವು ನಾಜೂಕಾದ ವಸ್ತುಗಳನ್ನು ಒಡೆಯದಂತೆ ಕಟ್ಟಿಡುವುದಕ್ಕೂ ಉಪಯೋಗಿಸುತ್ತಾರೆ.

ವರ್ಗ:ಆಹಾರ ಘಟಕಾಂಶಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ತುಲಾಭಾರ

thumb|ತುಲಾದಾನದ ತಕ್ಕಡಿ
**ತುಲಾಭಾರ** ಅಥವಾ **ತುಲಾಪುರುಷ** ಅಥವಾ **ತುಲಾದಾನ**ವು ಒಂದು ಪ್ರಾಚೀನ ಭಾರತೀಯ ಸಂಪ್ರದಾಯವಾಗಿದೆ. ಇದರಲ್ಲಿ ಒಬ್ಬ ವ್ಯಕ್ತಿಯನ್ನು (ಚಿನ್ನ, ಧಾನ್ಯ, ಹಣ್ಣುಗಳು ಅಥವಾ ಇತರ ವಸ್ತುಗಳಂತಹ) ಒಂದು ದ್ರವ್ಯವನ್ನು ಬಳಸಿ ತೂಕ ಮಾಡಲಾಗುತ್ತದೆ, ಮತ್ತು ತೂಕಕ್ಕೆ ಸಮನಾದ ಆ ದ್ರವ್ಯವನ್ನು ಕಾಣಿಕೆಯಾಗಿ ನೀಡಲಾಗುತ್ತದೆ. ಪ್ರಾಚೀನ ಪಠ್ಯಗಳಲ್ಲಿ ತುಲಾಭಾರವನ್ನು ಹದಿನಾರು ಶ್ರೇಷ್ಠ ಕಾಣಿಕೆಗಳಲ್ಲಿ ಒಂದು ಎಂದು ಹೇಳಲಾಗಿದೆ. ಇದನ್ನು ಭಾರತದ ಹಲವಾರು ಭಾಗಗಳಲ್ಲಿ ಮಾಡಲಾಗುತ್ತದೆ.

## ವಿವರಣೆ 
*ಮತ್ಸ್ಯ ಪುರಾಣ*ವು ತುಲಾಪುರುಷ ಸಮಾರಂಭಕ್ಕೆ ಬೇಕಾದ ಹಲವು ಅಗತ್ಯಗಳನ್ನು ಒದಗಿಸುತ್ತದೆ. ಇದರಲ್ಲಿ ಸಮಾರಂಭಕ್ಕೆ ಬೇಕಾದ ಮಂಟಪವನ್ನು ನಿರ್ಮಿಸುವ ಆದೇಶಗಳು ಸೇರಿವೆ. ತಕ್ಕಡಿಯು (*ತುಲಾ*) ಒಂದೇ ತರಹದ ಕಟ್ಟಿಗೆಯಿಂದ ತಯಾರಿಸಲಾದ ಎರಡು ಕಂಬಗಳು ಹಾಗೂ ಅಡ್ಡತೊಲೆಯನ್ನು ಹೊಂದಿರಬೇಕು, ಮತ್ತು ಚಿನ್ನದಿಂದ ಅಲಂಕರಿಸಲ್ಪಟ್ಟಿರಬೇಕು ಎಂದು ಇದು ಹೇಳುತ್ತದೆ.

## ಉಲ್ಲೇಖಗಳು 
ವರ್ಗ:ಹಿಂದೂ ಕ್ರಿಯಾವಿಧಿಗಳು
ತಹಸೀಲುದಾರ

ಭಾರತ, ಪಾಕಿಸ್ತಾನ ಮತ್ತು ಬಾಂಗ್ಲಾದೇಶದಲ್ಲಿ, **ತಹಸೀಲುದಾರ**ನು ಕಂದಾಯ ನಿರೀಕ್ಷಣಾಧಿಕಾರಿಗಳು ಜೊತೆಗಿರುವ ತೆರಿಗೆ ಅಧಿಕಾರಿಯಾಗಿರುತ್ತಾನೆ. ಇವರು ಭೂಕಂದಾಯಕ್ಕೆ ಸಂಬಂಧಿಸಿದಂತೆ ಒಂದು ತಾಲ್ಲೂಕಿನಿಂದ ತೆರಿಗೆಗಳನ್ನು ಸಂಗ್ರಹಿಸುವುದಕ್ಕೆ ಜವಾಬ್ದಾರರಾಗಿರುತ್ತಾರೆ. ಈ ಪದವು ಮೊಘಲ್ ಅವಧಿಯ ಮೂಲದ್ದು ಎಂದು ಊಹಿಸಲಾಗಿದೆ.

## ಭಾರತ 
ಪ್ರತಿ ರಾಜ್ಯವನ್ನು ಜಿಲ್ಲೆಗಳಾಗಿ ವಿಭಜಿಸಲಾಗಿರುತ್ತದೆ. ಜಿಲ್ಲಾ ಮ್ಯಾಜಿಸ್ಟ್ರೇಟು ಜಿಲ್ಲೆಯ ಹಿರಿಯ ನಾಗರೀಕ ಸೇವಕನಾಗಿರುತ್ತಾನೆ. ಇವನು ಐಎಎಸ್ ಕಾಡರ್‌ನ ಅಧಿಕಾರಿಯಾಗಿರುತ್ತಾನೆ. ಇಷ್ಟೇ ಅಲ್ಲದೇ ಈ ಜಿಲ್ಲೆಗಳನ್ನು ಕಂದಾಯ ಉಪವಿಭಾಗಗಳು ಅಥವಾ ಪ್ರಾಂತಗಳಾಗಿ ವಿಭಾಗಿಸಲಾಗಿರುತ್ತದೆ. ಉಪವಿಭಾಗೀಯ ಮ್ಯಾಜಿಸ್ಟ್ರೇಟು ಎಂಬ ಅಧಿಕಾರಿಯು ಪ್ರತಿ ಉಪವಿಭಾಗದ ಪ್ರಭಾರದಲ್ಲಿರುತ್ತಾನೆ. ಈ ಉಪವಿಭಾಗಗಳನ್ನು ವಿವಿಧ *ತಹಸೀಲುಗಳು* ಅಥವಾ *ತಾಲ್ಲೂಕುಗಳಾಗಿ* ವಿಭಾಗಿಸಲಾಗಿರುತ್ತದೆ. *ತಹಸೀಲುದಾರನು* ಈ ತಹಸೀಲುಗಳು ಅಥವಾ ತಾಲ್ಲೂಕುಗಳ ಆಡಳಿತ ನಡೆಸುತ್ತಾನೆ.
## ಉಲ್ಲೇಖಗಳು 
ವರ್ಗ:ತೆರಿಗೆ ಅಧಿಕಾರಿಗಳು
ತತ್ವಜ್ಞಾನಿ

**ತತ್ವಜ್ಞಾನಿ** (**ದಾರ್ಶನಿಕ**) ಎಂದರೆ ತತ್ತ್ವಶಾಸ್ತ್ರವನ್ನು ಅಭ್ಯಾಸಮಾಡುವ ವ್ಯಕ್ತಿ.

ಆಧುನಿಕ ಅರ್ಥದಲ್ಲಿ, ತತ್ವಜ್ಞಾನಿಯು ತತ್ತ್ವಶಾಸ್ತ್ರದ ಒಂದು ಅಥವಾ ಹೆಚ್ಚು ಶಾಖೆಗಳಲ್ಲಿ ಕೊಡುಗೆ ನೀಡಿರುವ ಬುದ್ಧಿಜೀವಿ, ಉದಾಹರಣೆಗೆ ಸೌಂದರ್ಯಶಾಸ್ತ್ರ, ನೀತಿಶಾಸ್ತ್ರ, ಜ್ಞಾನಮೀಮಾಂಸೆ, ತರ್ಕಶಾಸ್ತ್ರ, ತತ್ವಮೀಮಾಂಸೆ, ಸಾಮಾಜಿಕ ಸಿದ್ಧಾಂತ, ಮತ್ತು ರಾಜಕೀಯ ತತ್ತ್ವಶಾಸ್ತ್ರ. ತತ್ವಜ್ಞಾನಿಯು ಮಾನವಶಾಸ್ತ್ರಗಳು ಅಥವಾ ಶತಮಾನಗಳಿಂದ ನೈಜ ತತ್ತ್ವಶಾಸ್ತ್ರದಿಂದ ಬೇರ್ಪಟ್ಟಿರುವ ಇತರ ವಿಜ್ಞಾನಗಳಲ್ಲಿ ಕೆಲಸ ಮಾಡಿರುವ ವ್ಯಕ್ತಿಯೂ ಆಗಿರಬಹುದು, ಉದಾಹರಣೆಗೆ ಕಲೆಗಳು, ಇತಿಹಾಸ, ಅರ್ಥಶಾಸ್ತ್ರ, ಸಮಾಜಶಾಸ್ತ್ರ, ಮನಶ್ಶಾಸ್ತ್ರ, ಭಾಷಾ ವಿಜ್ಞಾನ, ಮಾನವಶಾಸ್ತ್ರ, ದೇವತಾಶಾಸ್ತ್ರ, ಮತ್ತು ರಾಜನೀತಿ.

## ಉಲ್ಲೇಖಗಳು 
ವರ್ಗ:ಮಾನವಶಾಸ್ತ್ರ ವೃತ್ತಿಗಳು
ನಂದಿ

thumb

**ನಂದಿ**ಯು ಈಶ್ವರನ ವಾಹನವಾದ ವೃಷಭ, ಶಿವ ಪ್ರಥಮಗಣಗಳ ಮುಖಂಡ. ಈತನನ್ನು **ನಂದೀಶ್ವರ** ಎಂದೂ ಕರೆಯಲಾಗಿದೆ. ಈತನ ತಾಯಿ ಕಾಮಧೇನು. ಸಹೋದರಿ ನಂದಿನಿ. ಶಾಲಂಕ ಮುನಿಯ ಮಗನಾದ, ಶಿಲೆಯನ್ನು ಆಹಾರ ಮಾಡಿಕೊಂಡು ತಪಸ್ಸು ಮಾಡುತ್ತಿದ್ದ ಶಿಲಾದಮುನಿ ಪುತ್ರ ಸಂತಾನಾರ್ಥವಾಗಿ ಮೂರು ಕೋಟಿ ವರ್ಷ ತಪಸ್ಸು ಮಾಡಿದ. ಈತನ ತಪಸ್ಸಿಗೆ ಮೆಚ್ಚಿದ ಶಿವ ಆಯೋನಿಜನಾದ ಮಗನನ್ನು ಅನುಗ್ರಹಿಸಿದ. ಋಷಿ ಯಜ್ಞಕ್ಕಾಗಿ ಭೂಶುದ್ಧಿಯಲ್ಲಿ ತೊಡಗಿರಲು ನಂದಿ ಶಿಶುರೂಪದಿಂದ ಕಾಣಿಸಿಕೊಂಡ.

ಒಮ್ಮೆ ರಾವಣ ಕುಬೇರನನ್ನು ಜಯಿಸಿ ಪುಷ್ಪಕ ವಿಮಾನದಲ್ಲಿ ಬರುತ್ತಿರುವಾಗ ಷಣ್ಮುಖನ ಜನನಸ್ಥಾನವಾದ ಶರವಣ ವನದ ಬಳಿ ಆ ವಿಮಾನ ನಿಂತುಬಿಟ್ಟಿತು. ಆಗ ಅಲ್ಲೇ ಇದ್ದ ನಂದಿ ರಾವಣನ ಹತ್ತಿರ ಬಂದು ಈಶ್ವರ ಕೈಲಾಸ ಪರ್ವತದಲ್ಲಿ ಪಾರ್ವತಿಯೊಂದಿಗೆ ಕ್ರೀಡಿಸುತ್ತಿದ್ದಾನೆ. ಈಗ ಅಲ್ಲಿಗೆ ಯಾರೂ ಹೋಗಲು ಸಾಧ್ಯವಿಲ್ಲ. ನೀನು ಹೋಗಿ ವ್ಯರ್ಥವಾಗಿ ಹಾಳಾಗಬೇಡ ಎಂದ. ಆಗ ರಾವಣ ನಂದಿಗೆ ಮಂಗದ ಮೋರೆಯವನೆ ಎಂದು ಪರಿಹಾಸ್ಯ ಮಾಡಲಾಗಿ ನಿನ್ನ ರಾಜ್ಯ ಸಂಪತ್ತುಗಳೆಲ್ಲ ಕಪಿಗಳಿಂದಲೇ ನಾಶವಾಗಲಿ ಎಂದು ನಂದಿ ರಾವಣನಿಗೆ ಶಾಪವಿತ್ತ.

ಈತ ದಕ್ಷಯಜ್ಞ ವಿನಾಶದ ಕಾಲದಲ್ಲಿ ಭಗನೆಂಬ ಋತ್ವಿಜನನ್ನು ಕಟ್ಟಿ ಹಾಕಿದ. ವೀರಭದ್ರ ಆ ಭಗನ ಕಣ್ಣುಗಳನ್ನು ಕಿತ್ತು ಹಾಕಿದ.

ಭಕ್ತಿಭಂಡಾರಿ ಬಸವಣ್ಣನವರು ನಂದಿಯ ಅವತಾರ ಎಂದು ವೀರಶೈವ ಪುರಾಣಗಳು ಹೇಳುತ್ತವೆ.

## ಬಾಹ್ಯ ಸಂಪರ್ಕಗಳು
**Dictionary of Hindu Lore and Legend* 2004 () by Anna Dallapiccola

ವರ್ಗ:ಹಿಂದೂ ದೇವತೆಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹಾರ

thumb|ಹಾರಗಳು

**ಹಾರ**ವು (**ಮಾಲೆ**) ಹೂವುಗಳು, ಎಲೆಗಳು, ಅಥವಾ ಇತರ ವಸ್ತುವಿನ ಅಲಂಕಾರಿಕ ದಂಡೆ. ಹಾರಗಳನ್ನು ತಲೆಯ ಮೇಲೆ ಅಥವಾ ಕತ್ತಿನ ಸುತ್ತ ಧರಿಸಬಹುದು, ಒಂದು ಜೀವವಿಲ್ಲದ ವಸ್ತುವಿನ ಮೇಲೆ ತೂಗುಹಾಕಬಹುದು, ಅಥವಾ ಸಾಂಸ್ಕೃತಿಕ ಅಥವಾ ಧಾರ್ಮಿಕ ಮಹತ್ವದ ಸ್ಥಳದಲ್ಲಿ ಇರಿಸಬಹುದು.

ಭಾರತದಲ್ಲಿ, ಹೂವಿನ ಹಾರಗಳು ಪ್ರತಿ ಹಬ್ಬದಲ್ಲೂ ಪ್ರಮುಖ ಮತ್ತು ಸಾಂಪ್ರದಾಯಿಕ ಪಾತ್ರವನ್ನು ಹೊಂದಿರುತ್ತವೆ. ಹಿಂದೂ ದೇವತೆಗಳನ್ನು ವಿಭಿನ್ನ ಸುಗಂಧಯುಕ್ತ ಹೂವುಗಳು (ಹಲವುವೇಳೆ ಮಲ್ಲಿಗೆ) ಮತ್ತು ಎಲೆಗಳಿಂದ ತಯಾರಿಸಿದ ಹಾರಗಳಿಂದ ಅಲಂಕರಿಸಲಾಗುತ್ತದೆ. ದೇವತೆಗಳನ್ನು ಪೂಜಿಸಲು ಸುಗಂಧಯುಕ್ತ ಹಾಗೂ ಸುಗಂಧರಹಿತ ಎರಡೂ ರೀತಿಯ ಹೂವುಗಳನ್ನು ಮತ್ತು ಧಾರ್ಮಿಕ ಮಹತ್ವದ ಎಲೆಗಳನ್ನು ಹಾರಗಳನ್ನು ತಯಾರಿಸಲು ಬಳಸಲಾಗುತ್ತದೆ. ಕೆಲವು ಹೂವುಗಳೆಂದರೆ: ಮಲ್ಲಿಗೆ, ಸಂಪಿಗೆ, ಕಮಲ, ನೈದಿಲೆ, ಅಶೋಕ ಹೂಗಳು, ಗಣಗಲೆ ಹೂ, ಸೇವಂತಿಗೆ, ಗುಲಾಬಿ, ದಾಸವಾಳ, ನಂದಿಬಟ್ಟಲು, ಮನೊರಂಜಿನಿ ಇತ್ಯಾದಿ.

## ಉಲ್ಲೇಖಗಳು 
ವರ್ಗ:ಹಿಂದೂ ಪೂಜಾ ವಸ್ತುಗಳು
ಹೂದಾನಿ

thumb|ನಿಯೋಕ್ಲಾಸಿಕಲ್ ಹೂದಾನಿ, ಸುಮಾರು ೧೭೯೦

**ಹೂದಾನಿ**ಯು (**ಹೂಕುಂಡ**) ಒಂದು ತೆರೆದ ಧಾರಕವಾಗಿದೆ. ಇದನ್ನು ಅನೇಕ ಸಾಮಗ್ರಿಗಳಿಂದ ತಯಾರಿಸಬಹುದು, ಉದಾಹರಣೆಗೆ ಪಿಂಗಾಣಿ, ಗಾಜು, ಅಲ್ಯೂಮಿನಿಯಮ್, ಹಿತ್ತಾಳೆ, ಕಂಚಿನಂತಹ ತುಕ್ಕು ಹಿಡಿಯದ ಲೋಹಗಳು ಅಥವಾ ತುಕ್ಕುರಹಿತ ಉಕ್ಕು. ಹೂದಾನಿಗಳನ್ನು ತಯಾರಿಸಲು ಕಟ್ಟಿಗೆಯನ್ನು ಕೂಡ ಬಳಸಲಾಗಿದೆ, ಕೊಳೆತವನ್ನು ನೈಸರ್ಗಿಕವಾಗಿ ತಡೆದುಕೊಳ್ಳುವ ಸಾಗುವಾನಿಯಂತಹ ವೃಕ್ಷ ಪ್ರಜಾತಿಗಳನ್ನು ಬಳಸಿ, ಅಥವಾ ಸಾಮಾನ್ಯ ದಾರುವಿಗೆ ರಕ್ಷಣಾ ಕವಚವನ್ನು ಲೇಪಿಸಿ. ಹೂದಾನಿಗಳನ್ನು ಹಲವುವೇಳೆ ಅಲಂಕರಿಸಲಾಗುತ್ತದೆ, ಮತ್ತು ಅವನ್ನು ಹಲವುವೇಳೆ ಕತ್ತರಿಸಿದ ಹೂಗಳನ್ನು ಹಿಡಿದಿಡಲು ಬಳಸಲಾಗುತ್ತದೆ. ಹೂದಾನಿಗಳು ಅವು ಹೊಂದಿರುವ ಹೂವಿಗೆ ಆಸರೆಯಾಗಲು ಭಿನ್ನ ಆಕಾರಗಳಲ್ಲಿ ಬರುತ್ತವೆ.

ಹೂದಾನಿಗಳು ಸಾಮಾನ್ಯವಾಗಿ ಹೋಲುವ ಆಕಾರವನ್ನು ಹೊಂದಿರುತ್ತವೆ. ಕೆಳಭಾಗ ಅಥವಾ ಬುಡವು ಬುರುಡೆಯಾಕಾರ, ಚಪ್ಪಟೆಯಾಕಾರ, ಅಡಿಗಟ್ಟಿನಂಥ ಏಣುಗೆರೆಯಾಕಾರ, ಅಥವಾ ಮತ್ತೊಂದು ಆಕಾರದ್ದಾಗಿರಬಹುದು. ಕಾಯವು ಅಂಗದ ಮುಖ್ಯ ಭಾಗವನ್ನು ರೂಪಿಸುತ್ತದೆ. ಕೆಲವು ಹೂದಾನಿಗಳು ಭುಜಗಳನ್ನು ಹೊಂದಿರುತ್ತವೆ. ಇಲ್ಲಿ ಕಾಯವು ಒಳಗಡೆಗೆ ಬಾಗುತ್ತದೆ. ಜೊತೆಗೆ ಎತ್ತರ ನೀಡುವ ಕುತ್ತಿಗೆ, ಹಾಗೂ ಹೂದಾನಿಯು ಅಗ್ರಭಾಗದಲ್ಲಿ ಮತ್ತೆ ಅಗಲವಾಗುವ ಭಾಗವಾದ ತುಟಿಯನ್ನು ಹೊಂದಿರುತ್ತವೆ. ಕೆಲವು ಹೂದಾನಿಗಳಿಗೆ ಹಿಡಿಕೆಗಳನ್ನೂ ನೀಡಿರಲಾಗುತ್ತದೆ.

## ಉಲ್ಲೇಖಗಳು
ವರ್ಗ:ಧಾರಕಗಳು
ಆಚಾರ್ಯ ವಿದ್ಯಾಸಾಗರ್

**ಆಚಾರ್ಯ ಶ್ರೀ ವಿದ್ಯಾಸಾಘರ್ಜಿ ಮಹಾರಾಜ್** (ಜನನ 10 ಅಕ್ಟೋಬರ್ 1946) ಅತ್ಯುತ್ತಮ ಆಧುನಿಕ *ದಿಗಂಬರ* ಜೈನ *ಆಚಾರ್ಯ* (ತತ್ವಜ್ಞಾನಿ ಸನ್ಯಾಸಿ). ಅವರು ತಮ್ಮ ವಿದ್ಯಾರ್ಥಿವೇತನ ಮತ್ತು *ತಪಸ್ಯ* (ಸಂಯಮ) ಗಳಿಗೆ ತಿಳಿದಿದ್ದಾರೆ. ಅವರು ಧ್ಯಾನದಲ್ಲಿ ತಮ್ಮ ಸುದೀರ್ಘ ಅವಧಿಗಳಿಗೆ ಹೆಸರುವಾಸಿಯಾಗಿದ್ದಾರೆ. ಅವರು ಕರ್ನಾಟಕದಲ್ಲಿ ಜನಿಸಿದ ಮತ್ತು ರಾಜಸ್ಥಾನದಲ್ಲಿ ದಕ್ಷವನ್ನು ಪಡೆದಾಗ, ಅವರು ಬುಂಡೇಲ್ಖಂಡ್ ಪ್ರದೇಶದಲ್ಲಿ ತಮ್ಮ ಸಮಯವನ್ನು ಹೆಚ್ಚಾಗಿ ಕಳೆಯುತ್ತಾರೆ, ಅಲ್ಲಿ ಅವರು ಶೈಕ್ಷಣಿಕ ಮತ್ತು ಧಾರ್ಮಿಕ ಚಟುವಟಿಕೆಗಳಲ್ಲಿ ಪುನರುಜ್ಜೀವನವನ್ನು ಉಂಟುಮಾಡಿದ್ದಾರೆ 

## ಉಲ್ಲೇಖಗಳು 
ವರ್ಗ:೧೯೪೬ ಜನನ
ವರ್ಗ:Pages with unreviewed translations
ನ್ಯಾಷನಲ್ ಜೀಯೊಗ್ರಾಫಿಕ್

**ನ್ಯಾಷನಲ್ ಜೀಯೊಗ್ರಾಫಿಕ್**(The National Geographic Magazine)  - 1888ರಲ್ಲಿ ಅಮೆರಿಕದ ನ್ಯಾಷನಲ್ ಜೀಯೊಗ್ರಾಫಿಕ್ ಸೊಸೈಟಿಯಿಂದ ವಾಷಿಂಗ್ಟನ್ ಡಿ.ಸಿ. ನಗರದಲ್ಲಿ ಆರಂಭವಾದ  ಮಾಸಪತ್ರಿಕೆ.

## ನ್ಯಾಷನಲ್ ಜೀಯೊಗ್ರಾಫಿಕ್ ಸೊಸೈಟಿ ಮತ್ತು  ನ್ಯಾಷನಲ್ ಜೀಯೊಗ್ರಾಫಿಕ್ ಪತ್ರಿಕೆ 
ನ್ಯಾಷನಲ್ ಜೀಯೊಗ್ರಾಫಿಕ್ ಸೊಸೈಟಿಯು ಸಂಘ ಯಾವುದೇ ಲಾಭದಾಯಕ ಉದ್ದೇಶವನ್ನೂ ಹೊಂದಿಲ್ಲ. ಭೌಗೋಳಿಕ ಸಂಗತಿಗಳ ಅನ್ವೇಷಣೆಯನ್ನು ಪ್ರೋತ್ಸಾಹಿಸುವುದು ಅದರ ಉದ್ದೇಶ. ಇದಕ್ಕಾಗಿಯೇ ಈ ಮಾಸಿಕವನ್ನು ಅದು ತನ್ನ ಕಾರ್ಯಾಲಯದಿಂದ ಹೊರಡಿಸಿತು. ಭೂಮಿ, ಸಮುದ್ರ ಹಾಗೂ ಆಕಾಶ ಇವುಗಳ ಬಗ್ಗೆ ಇನ್ನೂ ಮಾನವ ಜನಾಂಗಕ್ಕೆ ಗೊತ್ತಿರದ ಸಂಗತಿಗಳ ಮೇಲೆ ಬೆಳಕು ಚೆಲ್ಲುವ ಸಚಿತ್ರ ಲೇಖನಗಳನ್ನು ನ್ಯಾಷನಲ್ ಜೀಯೋಗ್ರಾಫಿಕ್ ಪತ್ರಿಕೆ ಪ್ರಕಟಿಸುತ್ತದೆ. ಇದಕ್ಕಾಗಿ ಸಂಶೋಧನ ಕಾರ್ಯಕ್ಕೆ ಅಪಾರ ಧನಸಹಾಯವನ್ನು ಸೊಸೈಟಿ ನೀಡುತ್ತದೆ. ಒಳ್ಳೆಯ ಲೇಖನ ಹಾಗೂ ಬಣ್ಣದ ಚಿತ್ರಗಳ ಪ್ರಕಟಣೆ ಹಾಗೂ ವಿನ್ಯಾಸದ ದೃಷ್ಟಿಯಿಂದ ಈ ಪತ್ರಿಕೆ ಜಗತ್‍ಪ್ರಸಿದ್ಧವಾಗಿ ಪ್ರಶಂಸೆಗೆ ಪಾತ್ರವಾಗಿದೆ. ಇದರಲ್ಲಿ ಪ್ರಕಟವಾಗುವ ಲೇಖನ ಹಾಗೂ ಚಿತ್ರಗಳಿಗೆ ಹೆಚ್ಚಿನ ಸಂಭಾವನೆ ಕೊಡಲಾಗುತ್ತದೆ. ಪ್ರಕಟವಾಗುವ ಸಾಮಗ್ರಿಯ ಗುಣಮಟ್ಟವೂ ಅದೇ ರೀತಿಯಲ್ಲಿ ಇರಬೇಕೆಂಬುದನ್ನು ಸಂಪಾದಕ ವರ್ಗ ನಿರೀಕ್ಷಿಸುತ್ತದೆ.

ನ್ಯಾಷನಲ್ ಜಿಯೊಗ್ರಾಫಿಕ್ ಮಾಸಪತ್ರಿಕೆ ಸೊಸ್ಶೆಟಿಯ ಸದಸ್ಯರಿಗೆ ಉಚಿತವಾಗಿ ಲಭ್ಯ. ಬಿಡಿ ಸಂಚಿಕೆಗಳೂ ಮಾರುಕಟ್ಟೆಯಲ್ಲಿ ಲಭ್ಯ. ಇಂಗ್ಲಿಷ್ ಭಾಷಾ ಆವೃತ್ತಿ ಪ್ರಪಂಚದ ಎಲ್ಲ ದೇಶಗಳಲ್ಲಿಯೂ ಜನಪ್ರಿಯ. ಜಪಾನ್, ಬ್ರಿಟನ್, ಅಮೆರಿಕ, ಗ್ರೀಸ್, ಇಟಲಿ, ಇಸ್ರೇಲ್ ದೇಶಗಳಲ್ಲಿ ಓದುಗರಿಗಾಗಿ ಆಯಾ ದೇಶ ಭಾಷೆಗಳಲ್ಲಿ ಕೂಡ ಪ್ರಕಟವಾಗುತ್ತಿದೆ.

## ನ್ಯಾಷನಲ್ ಜೀಯೊಗ್ರಾಫಿಕ್ ಸೊಸೈಟಿ ಮತ್ತು ಇತರ ಮಾಧ್ಯಮಗಳು 
ನ್ಯಾಷನಲ್ ಜೀಯೊಗ್ರಾಫಿಕ್ ಸೊಸೈಟಿ ಪತ್ರಿಕೆ ಪ್ರಕಟಣೆಯ ಜೊತೆಗೆ ಟೆಲಿವಿಷನ್ ಹಾಗೂ ಚಲನಚಿತ್ರ ಕಾರ್ಯಕ್ರಮಗಳನ್ನು ತಯಾರಿಸುತ್ತದೆ. ಈ ಸಂಸ್ಥೆಯ ದೂರದರ್ಶನ ವಾಹಿನಿ ಅತ್ಯಂತ ಜನಪ್ರಿಯ ಪ್ರಯೋಜತಕ ಸಂಶೋಧನೆಗಳ ಕುರಿತಂತೆ ಪುಸ್ತಕಗಳನ್ನು, ಭೂಪಟಗಳನ್ನು ಪ್ರಕಟಿಸುತ್ತಿದೆ.

## ಉಲ್ಲೇಖಗಳು 
ವರ್ಗ:ಪತ್ರಿಕೆ
ವರ್ಗ:ಪತ್ರಿಕೋದ್ಯಮ
ವರ್ಗ:ಮಾಸಪತ್ರಿಕೆ
ಹೃದಯವೈಶಾಲ್ಯ

**ಹೃದಯವೈಶಾಲ್ಯ**ವು (**ದೊಡ್ಡತನ**) ಮನಸ್ಸು ಮತ್ತು ಹೃದಯದಿಂದ ವಿಶಾಲವಾಗಿರುವ ಸದ್ಗುಣವಾಗಿದೆ. ಆಂಗ್ಲ ಭಾಷೆಯಲ್ಲಿ *ಮ್ಯಾಗ್ನ್ಯಾನಿಮಿಟಿ*. ಇದು ಸಾಮಾನ್ಯವಾಗಿ, ಸಂಕುಚಿತ ಮನಸ್ಸನ್ನು ಹೊಂದದಿರುವುದು, ಅಪಾಯವನ್ನು ಎದುರಿಸಲು ಮನಸ್ಸು ಮಾಡುವುದು, ಮತ್ತು ಉದಾತ್ತ ಉದ್ದೇಶಗಳಿಗಾಗಿ ಮಾಡುವ ಕಾರ್ಯಗಳನ್ನು ಒಳಗೊಳ್ಳುತ್ತದೆ. ಇದರ ವಿರುದ್ಧಾರ್ಥಕ ಪದವೆಂದರೆ ಹೇಡಿತನ/ಪುಕ್ಕಲು. ಆಂಗ್ಲ ಪದವಾದ ಮ್ಯಾಗ್ನ್ಯಾನಿಮಿಟಿ ಅರಿಸ್ಟಾಟಲ್‍ನ ತತ್ತ್ವಶಾಸ್ತ್ರಕ್ಕೆ ಸಾಂಪ್ರದಾಯಿಕ ಸಂಬಂಧ ಹೊಂದಿದೆ.

## ಅರಿಸ್ಟಾಟಲ್ 
ಮ್ಯಾಗ್ನಾನಿಮಿಟಿ ಪದವು ಗ್ರೀಕ್ ಶಬ್ದವಾದ *ಮೆಗಾಲೊಸೈಕಿಯಾ* ದಿಂದ ವ್ಯುತ್ಪನ್ನವಾಗಿದೆ. ಅರಿಸ್ಟಾಟಲ್‌ *ಮೆಗಾಲೊಸೈಕಿಯಾ* ಶಬ್ದವನ್ನು ಹೆಮ್ಮೆ ಮತ್ತು ಆತ್ಮಾಭಿಮಾನದ ಭಾವದೊಂದಿಗೆ ಸಂಬಂಧಿಸುತ್ತಾನೆ. ಇದು ಆಧುನಿಕ ಅರ್ಥವನ್ನು ಕೊಡುವುದಿಲ್ಲ. ಅರಿಸ್ಟಾಟಲ್ ಹೀಗೆ ಬರೆಯುತ್ತಾನೆ:

ವರ್ಗ:ಅಲಂಕಾರ ಶಾಸ್ತ್ರ
ನಾಡಿ ಜ್ಯೋತಿಷ

**ನಾಡಿ ಜ್ಯೋತಿಷ**ವು ತಮಿಳುನಾಡು, ಕೇರಳ ಮತ್ತು ಪಕ್ಕದ ಪ್ರದೇಶಗಳಲ್ಲಿ ಅಭ್ಯಸಿಸಲ್ಪಡುವ ಧರ್ಮ ಜ್ಯೋತಿಷದ ಒಂದು ರೂಪವಾಗಿದೆ. ಇದು ಎಲ್ಲ ಮನುಷ್ಯರ ಭೂತ, ವರ್ತಮಾನ ಮತ್ತು ಭವಿಷ್ಯದ ಜೀವನಗಳನ್ನು ಪ್ರಾಚೀನ ಕಾಲದಲ್ಲಿನ ಧರ್ಮ ಋಷಿಗಳು ಮುಂಗಂಡಿದ್ದರು ಎಂಬ ನಂಬಿಕೆ ಮೇಲೆ ಆಧಾರಿತವಾಗಿದೆ.

## ಸಿದ್ಧಾಂತ 
ನಾಡಿ ಜ್ಯೋತಿಷದ ಮೂಲಭೂತ ಪರಿಕಲ್ಪನೆಯೆಂದರೆ "ನಾಡಿ". ಒಂದು ರಾಶಿಯಲ್ಲಿ ೧೫೦ ನಾಡಿಗಳಿರುತ್ತವೆ; ಒಂದು ರಾಶಿಯೆಂದರೆ ೩೦ ಕೋನಮಾನಗಳು. ರಾಶಿಚಕ್ರದ ಹನ್ನೆರಡು ರಾಶಿಗಳನ್ನು ಮೂರು ವರ್ಗಗಳಾಗಿ ಗುಂಪುಮಾಡಲಾಗುತ್ತದೆ: ಚರ, ಸ್ಥಿರ ಮತ್ತು ದ್ವಿಸ್ವಭಾವ ರಾಶಿಗಳು. ೧೫೦ ನಾಡಿಗಳ ನಾಮಕರಣವು ರಾಶಿಗಳ ಈ ಮೂರು ಪ್ರಕಾರಗಳಿಗೆ ವಿಶಿಷ್ಟವಾಗಿದೆ. ೩೬೦ ಕೋನಮಾನಗಳಲ್ಲಿ ೧,೮೦೦ ನಾಡಿಗಳಿವೆ. ಸಂಪೂರ್ಣ ರಾಶಿಚಕ್ರದಲ್ಲಿ ೪೫೦ ವಿಶಿಷ್ಟ ಹೆಸರುಗಳು ಮತ್ತು ಸಂಖ್ಯೆಗಳಿವೆ. ನಾಡಿ ಗ್ರಂಥಗಳು ಭವಿಷ್ಯವಾಣಿಯ ಮೂಲಭೂತ ಏಕಮಾನವಾಗಿ ನಾಡಿಯ ಈ ಪರಿಕಲ್ಪನೆಯನ್ನು ಬಳಸುತ್ತವೆ. ಹಾಗಾಗಿಯೇ ಅವನ್ನು "ನಾಡಿ ಅಂಶಗಳು" ಎಂದು ಕರೆಯಲಾಗುತ್ತದೆ.

## ಉಲ್ಲೇಖಗಳು 
ವರ್ಗ:ಹಿಂದೂ ಜ್ಯೋತಿಷ
ಧೃತಿ

**ಧೃತಿ** ಒಂದು ಸಂಸ್ಕೃತ ಶಬ್ದವಾಗಿದೆ. ಇದು ಯಮಗಳಲ್ಲಿ ಒಂದು. ಇದರರ್ಥ 'ದೃಢ ನಿಶ್ಚಯದಿಂದ ಕಾರ್ಯನಿರ್ವಹಿಸುವುದು' (ಭಗವದ್ಗೀತೆ ೧೮.೨೬), 'ಸಹನೆ' (ಭಾಗವತ ಪುರಾಣ ೫.೫.೧೦-೧೩), 'ಸ್ಥಿರ ಸಂಕಲ್ಪ' (ಚೈತನ್ಯ ಚರಿತಾಮೃತ ಮಧ್ಯ ೨೪.೧೧) ಮತ್ತು 'ಏಕನಿಷ್ಠ ಸಾಧನೆ' (ಚೈತನ್ಯ ಚರಿತಾಮೃತ ಮಧ್ಯ ೨೪.೧೭೪), 'ನಿಯಮಿತವಾಗಿ ಧರಿಸುವುದು' (ಚೈತನ್ಯ ಚರಿತಾಮೃತ ಮಧ್ಯ ೨೪.೩೩೩) ಮತ್ತು ಹನ್ನೊಂದು *ರುದ್ರಾಣಿ*ಗಳಲ್ಲಿ ಒಂದನ್ನು (ಭಾಗವತ ಪುರಾಣ ೩.೧೨.೧೩) ಸೂಚಿಸುತ್ತದೆ. *ಧೃತಿ* ಶಬ್ದಕ್ಕೆ ಸರಿಯಾದ ಆಂಗ್ಲ ಸಮಾನಾರ್ಥಕ ಶಬ್ದವಿಲ್ಲ. ಇದು *ಧೃ (*ಸಹಿಸು ಎಂಬ ಅರ್ಥ*)* ಮೂಲದಿಂದ ವ್ಯುತ್ಪನ್ನವಾಗಿದೆ. ಇದನ್ನು ಒಂದು ಗುರಿಯತ್ತ ನಿರಂತರವಾಗಿ ಪ್ರಯತ್ನಿಸುವಂತೆ ಮಾಡುವ ಮನುಷ್ಯನಲ್ಲಿನ ಸೂಕ್ಷ್ಮ ಶಕ್ತಿ ಎಂದು ವ್ಯಾಖ್ಯಾನಿಸಲಾಗುತ್ತದೆ*.* ಇದು ಎಲ್ಲ ವಿರೋಧಗಳು ಮತ್ತು ಅಡೆತಡೆಗಳನ್ನು ಎದುರಿಸಿ ಜಯಿಸಲು ಧೈರ್ಯ, ಉತ್ಸಾಹ ಮತ್ತು ದೃಢನಿಷ್ಠೆಯನ್ನು ಒದಗಿಸುತ್ತದೆ.

## ಉಲ್ಲೇಖಗಳು 
ವರ್ಗ:ಹಿಂದೂ ತತ್ವಶಾಸ್ತ್ರೀಯ ಪರಿಕಲ್ಪನೆಗಳು
ನ್ಯೂ ಇಂಗ್ಲೆಂಡ್

**ನ್ಯೂ ಇಂಗ್ಲೆಂಡ್** - ಅಮೆರಿಕ ಸಂಯುಕ್ತ ಸಂಸ್ಧಾನಗಳ ಈಶಾನ್ಯ ಪ್ರದೇಶ ಮೇನ್, ನ್ಯೂಹ್ಯಾಂಪ್‍ಷೈರ್, ವರ್‍ಮಾಂಟ್, ಮ್ಯಾಸಚೂಸೆಟ್ಸ್, ರೋಡ್ ಐಲೆಂಡ್ ಮತ್ತು ಕನೆಟಿಕಟ್ ರಾಜ್ಯಗಳನ್ನೊಳಗೊಂಡಿದೆ. 

## ಇತಿಹಾಸ
1614ರಲ್ಲಿ ಹಲವು ಲಂಡನ್ ವ್ಯಾಪಾರಸ್ಧರ ಪರವಾಗಿ ಇದರ ತೀರಪ್ರದೇಶದಲ್ಲಿ ಪರಿಶೋಧನೆ ನಡೆಸಿದ ಕ್ಯಾಪ್ಟನ್ ಜಾನ್ ಸ್ಮಿತ್ ಇದಕ್ಕೆ ನ್ಯೂ ಇಂಗ್ಲೆಂಡ್ ಎಂಬ ಹೆಸರನ್ನು ನೀಡಿದ. ಇಂಗ್ಲೆಂಡಿನ ಪ್ಯೂರಿಟನರು ಇಲ್ಲಿ ನೆಲಸಿ ವಸಾಹತುಗಳನ್ನು ಸ್ಧಾಪಿಸಿದರು. ವಸಾಹತುಗಳು ಪ್ರತಿನಿಧಿ ಸರ್ಕಾರವನ್ನು ರೂಪಿಸಿಕೊಂಡಿದ್ದುವು. ಉನ್ನತ ಶಿಕ್ಷಣ ಸಂಸ್ಧೆಗಳು ಸ್ಧಾಪಿತವಾದುವು. ಅವುಗಳಿಂದ ಇಂದಿನ ಹಾರ್ವರ್ಡ್ (1636) ಮತ್ತು ಯೇಲ್ (1701) ವಿಶ್ವವಿದ್ಯಾಲಯಗಳಂಥ ಸಂಸ್ಥೆಗಳು ಬೆಳೆದಿವೆ. ಸುತ್ತುಮುತ್ತ ಅರಣ್ಯಗಳಿದ್ದುದರಿಂದ ಹಡಗು ಕೈಗಾರಿಕೆ ಬೆಳೆಯಿತು. 18ನೆಯ ಶತಮಾನದಲ್ಲಿ ಇದು ಅಮೆರಿಕನ್ ಕ್ರಾಂತಿಕಾರಿ ಸಮರದ ಕಣವಾಗಿತ್ತು. ಹೊಸ ರಾಷ್ಟ್ರದ ಸ್ಥಾಪನೆಯ ಕಾರ್ಯದಲ್ಲಿ ಇದರ ರಾಷ್ಟ್ರವೀರರು ಪ್ರಮುಖ ಪಾತ್ರ ವಹಿಸಿದರು. 19ನೆಯ ಶತಮಾನದಲ್ಲಿ ಸಾಹಿತ್ಯ ಕ್ಷೇತ್ರದಲ್ಲೂ ಸುಧಾರಣಾ ಚಳವಳಿಯಲ್ಲೂ ಇದು ಮುಂದಾಗಿತ್ತು; ಮಿತಪಾನ, ಗುಲಾಮಗಿರಿಯ ನಿರ್ಮೂಲನ, ಕಾರಾಗೃಹಗಳ ಸ್ಧಿತಿ ಸುಧಾರಣೆ ಮುಂತಾದವುಗಳಲ್ಲಿ ಆಸಕ್ತಿ ವಹಿಸಿತ್ತು. ಅಮೆರಿಕನ್ ಅಂತರ್ಯುದ್ಧದ ಕಾಲದಲ್ಲಿ (1861-65) ಇದು ಒಕ್ಕೂಟದ ಪರವಾಗಿತ್ತು. 

ಪಶ್ಚಿಮಾಭಿಮುಖವಾಗಿ ಅಮೆರಿಕದ ಗಡಿ ವಿಸ್ತರಿಸಿದಂತೆ ನ್ಯೂ ಇಂಗ್ಲೆಂಡಿನ ಗ್ರಾಮೀಣ ಸ್ವರೂಪ ಮರೆಯಾಯಿತು. ಕೈಗಾರಿಕಾ ಕ್ರಾಂತಿ ಹಬ್ಬಿತು. ಪಶ್ಚಿಮದ ಕಡೆಯ ವಸಾಹತುಗಳಲ್ಲಿ ಇದರ ವಿಶಿಷ್ಟ ಸಂಸ್ಕøತಿಯೂ ಆಡಳಿತ ಪದ್ಧತಿಯೂ ಪ್ರಸಾರ ಹೊಂದಿ ಬೇರುಬಿಟ್ಟುವು. ಅಮೆರಿಕನ್ ಅಂತರ್ಯುದ್ಧದ ಅನಂತರ ಪೂರ್ವ ಯೂರೋಪಿನ ಕಾರ್ಮಿಕರ ಗುಂಪುಗಳು ಇಲ್ಲಿಗೆ ಹರಿದುಬಂದುವು. ಜನಾಂಗಗಳು ಮಿಶ್ರಗೊಂಡವು. ಸಂಪ್ರದಾಯಗಳು ಬೆರೆತುವು. ರೋಮನ್ ಕ್ಯಾತೊಲಿಕ್ ಧರ್ಮೀಯರೂ ಹೆಚ್ಚಿನ ಸಂಖ್ಯೆಯಲ್ಲಿ ಬಂದರು. ಇಲ್ಲಿ ಬೆಳೆದಿದ್ದ ಜವಳಿ ಮತ್ತು ಧರ್ಮ ಕೈಗಾರಿಕೆಗಳು ಇಪ್ಪತ್ತನೆಯ ಶತಮಾನದಲ್ಲಿ ತಮ್ಮ ಪ್ರಾಮುಖ್ಯ ಕಳೆದುಕೊಂಡುವು. ಇವು ದಕ್ಷಿಣದ ರಾಜ್ಯಗಳಲ್ಲಿ ಕೇಂದ್ರೀಕೃತವಾಗತೊಡಗಿದುವು. ಆದರೆ ಹೆಚ್ಚು ಮೌಲ್ಯದ ಹಗುರ ಕೈಗಾರಿಕೆಗಳಲ್ಲಿ ಈ ಪ್ರದೇಶ ಪ್ರಾಮುಖ್ಯ ಗಳಿಸಿದೆ. ಉನ್ನತ ಶಿಕ್ಷಣದ ಹಲವಾರು ಮುಖ್ಯ ಕೇಂದ್ರಗಳು ಇಲ್ಲಿವೆ. ಈ ಪ್ರದೇಶ ಮೇಲೆ ಹೇಳಿದ ವಿವಿಧ ರಾಜ್ಯಗಳಲ್ಲಿ ಹಂಚಿದೆ. 

## ಉಲ್ಲೇಖಗಳು
ವರ್ಗ:ಇಂಗ್ಲೆಂಡ್